Sejarah Kebangkitan Marvel Studios

Ramai masih tidak faham beza antara Marvel Comics, Marvel Entertainment dan Marvel Studios. Ketiga-tiga perusahaan ini adalah ibaratkan kakak adik yang berkahwin dengan lelaki sama (The Walt Disney Company).

Mereka sama tetapi tidak sama. Marvel Entertainment, LLC adalah syarikat hiburan yang diasaskan pada Jun 1998 sebagai perusahaan induk (parent company).

Pada tahun 2009, The Walt Disney Company datang meminang dan akhirnya membeli Marvel Entertainment. Mas kahwin mereka apa barang RM50,000. Mereka bersetuju dengan ikatan AS$4 bilion terus (Fritz, 2009).

Marvel Comics pula adalah naungan dibawah perusahaan induk. Jadi Marvel Comics pun senang cakap milik Disney.

Kira Disney masuk membeli aset yang sudah lama berada dalam pasaran. Cuma masalahnya, aset ini teruk dikerjakan pengurusan lama. Marvel Entertainment menubuhkan Marvel Studios pada Ogos 1996 dengan bimbingan seorang nakhoda bernama Avi Arad.

Beliau sebelum ini mengetuai bahagian barang mainan (toy) milik Marvel iaitu ToyBiz. Dan satu-satunya langkah untuk mendapatkan modal adalah dengan cara jual saham. Marvel dan ToyBiz banyak mendagangkan saham semata-mata untuk mengumpulkan dana pembikinan filem.

Selesai bab dana, Marvel Studios berunding dengan 20th Century Fox untuk selesaikan bab pengedaran (film distribution) pula. Dua pihak ini mengikatkan kontrak selama tujuh tahun.

Pada tahun 1997, Marvel Studios adalah satu-satunya ayam tambatan Marvel Entertainment. Walau bagaimanapun, beberapa filem Marvel Studios masuk parit. X-Men dan Fantastic Four boleh kata berjaya.

Cuma Daredevil betul-betul atas pagar. Dan Elektra gagal habis.

Filem Marvel yang meletup dahsyat adalah Spider-Man, mencecah AS$821.7 juta yang banyak masuk dalam poket Sony Pictures (Barnhardt, 2021).

Jadi pihak Marvel Studios terpaksa melopong. Spider-Man 2 dan Spider-Man 3 siap bermegah-megahan dengan prestasi sama. Marvel Studios tidak dapat menumpang kejayaan siri X-Men yang dibolot 20th Century Fox.

Mereka tenang merangka strategi pendanaan. Harapan mereka berada pada bahu siri Blade yang benar-benar menjadi dalam pasaran. Blade berjaya membentuk sokongan (audienceship) sendiri, sampai boleh ada dua sekuel.

Pendekatan All-Or-Nothing

Kejayaan Spider-Man sebenarnya tidak merugikan langsung. Pihak Marvel Studios masih mempunyai hala tuju jelas. Cuma yang menghalang adalah faktor kewangan sahaja.

Kejayaan Blade (dan reputasi Avi Arad) meyakinkan pihak Merrill Lynch untuk beri pelaburan sebanyak AS$525 juta kepada Marvel Studios.

Pendekatan ini memang berisiko tinggi. Seandainya gagal, Marvel Studios akan berkubur terus… kerana mereka menggadaikan watak Ant-Man, The Avengers, Black Panther, Captain America, Cloak & Dagger, Doctor Strange, Hawkeye, Nick Fury, Power Pack dan Shang-Chi.

Bayangkan jika gagal – takkan ada MCU. Jadi mereka wajib buat filem sepantas kilat untuk membayar balik (Vincent, 2005).

Dan Marvel Studios berjaya. Mereka membina sebuah ensemble dengan filem-filem berindividu dulu… supaya semua kenal watak terus apabila The Avengers keluar.

Cuba tengok kenapa Eternals tidak gah macam Avengers. Terlalu banyak watak. Terlalu banyak backstory. Sampai plot utama tidak dapat ruang yang cukup. Eternals mengumpulkan banyak adiwira seperti Sersi, Ikaris, Kingo dan sebagainya.

Avengers pun dua kali lima, dengan Tony Stark, Thor dan Steve Rogers. Cuma bezanya, satu dunia sudah kenal tiga watak Avengers sebelum The Avengers keluar. Berbeza dengan Eternals.

Selain daripada filem, Marvel Studios juga berani menceburi industri televisyen. Siri Hawkeye bakal melabuhkan tirai tidak lama lagi. Episod terakhir mungkin akan tunjuk jika perancangan Valentina Allegra de la Fontaine akan berjaya atau gagal.

Dan WandaVision benar-benar membuka minda orang ramai tentang masalah psikologi akibat konflik.

Satu yang menarik tentang Marvel, mereka bangkit bukan setakat dengan cerita. Tetapi watak-watak mereka benar meninggalkan kesan kepada penonton.

Itulah rahsa kebangkitan Marvel Studios, yang hari ini sudah dapat balik hak X-Men selepas Disney beli 20th Century Fox… dan mereka juga berjaya main catur sampai Sony akur pada tuntutan mereka.

RUJUKAN:

Barnhardt, A. (2021, Disember 15). How the Hell Did Sony Get Spider-Man’s Movie Rights Anyway? Comicbook.

Fritz, B. (2009, September 23). Disney tells of Marvel Entertainment acquisition in a regulatory filing. Los Angeles Times.

Vincent, R. (2005, September 6). Marvel to make movies based on comic books. Los Angeles Times.


Ulasan Buku Ajari Aku: Wahai Ayah & Ibu

Pada bulan lepas, saya dihadiahkan buku ‘Ajari Aku ! : Wahai Ayah &
Ibu’ dari dua penulisnya iaitu sahabat saya sendiri Sdr Muhammad Afif Bin Yahya
(Abang Long) dan Sdr Amirul Hafidzi Bin Mohamad Zin (Abe). Paling mengkagumkan,
kedua-dua anak muda ini telah memberi khidmat kepada ummah kepada membangunkan
Sekolah Al Ghazali (SAK) di Bandar Saujana Putra.

Kecintaan kepada dunia dakwah dan pendidikan  telah membawa mereka kepada satu langkah
mengasaskan sekolah yang bertujuan memberikan solusi dan alternatif kepada masyarakat
bagi mendapat pendapat pendidikan yang komprehensif dan seimbang merangkumi
aspek spiritual, emosional, intelektual dan fizikal.

Kembali kepada buku mereka, saya sempat mencuri beberapa jam di malam
hari kelmarin untuk menghabiskan bacaan buku tersebut. Saya sangat teruja
sebenarnya membaca helaian demi helaian buku ini tambahan pula kata pengantar
buku ini diberikan oleh Syaikh Sidi Rohimuddin An Nawawi Al Bantani, ulama’
tasauf yang berasal dari Banten, Indonesia.

Pendidikan merupakan senjata yang paling ampuh untuk mengubah dunia.
Sebagaimana yang pernah diungkapkan oleh seorang tokoh keamanan dunia, Nelson
Mandela:

“Education is the most powerful we can use to change the world”

Syaikh Sidi Rohimuddin menyebut dalam kata pengantar beliau,

“Membangunkan sebuah masjid, istana atau infrastruktur lain tidaklah
begitu sukar namun pembangunan yang amat sukar dan sulit adalah untuk
membangunkan keperibadian manusia.”

Apa yang menjadikan buku ini unik ialah buku pendidikan anak yang
dihurai secara psikologi perkembangan yang lengkap dan sistematik disamping
disuntik pengisian ruhiah. Oleh kerana itu, ideologi buku ini adalah islamik
serta membentuk karakter jiwa yang lurus dan berakhlak mulia. Paling menarik,
ia sangat simple, sistematik dan ringan.

Sekiranya hari ini kita menyaksikan dunia yang penuh kerosakan, kasih sayang
kian pudar, amanah diperkotak katikkan dan fitnah berleluasa, maka percayalah
pendidikan yang benar akan mempu mengubah dunia ini ke arah lebih baik.
Kehadiran buku ini adalah untuk meluruskan kembali bagaimana sepatutnya proses
sebuah pendidikan.

Apa yang saya fahami dan pelajari dari buku ini :

PERTAMA : Pentingnya memahami matlamat pendidikan

Perkara yang paling penting bagi ibu bapa dan pendidik ialah memahami matlamat
pendidikan yang sebenar agar hala tuju jelas bagaimana anak-anak ingin dibentuk.
Keberhasilan pendidikan ditentukan oleh tujuan dan matlamat pendidikan.

Sekurang-kurangnya TIGA PERKARA ASAS yang boleh dirumuskan sebagai
matlamat terbesar dalam pendidikan manusia iaitu : Mengenal dan mencintai
ALLAH, Membuahkan ADAB dan AKHLAK yang mulia dan membina KEBIJAKSANAAN,
KEMAHIRAN dan POTENSI. Ketiga-tiga matlamat ini saling berkait antara satu sama
lain. ‘Point’ utama ialah mestilah membawa anak-anak kepada mengenal dan
mencintai Allah.

Justeru itu, luruskan niat kita dalam mendidik dengan tujuan membawa
anak-anak kita mengenal Allah, memiliki akhlak dan adab yang baik walaupun
mungkin tidak mampu cemerlang dalam subjek akademik. Potensi lain boleh
dicungkil dalam dirinya kelak.

KEDUA : Pendidikan Dalam Institusi Keluarga

Keluarga adalah sebuah institusi yang sangat penting dan paling dekat
dengan anak-anak. Dalam melayari bahtera institusi keluarga, ibu adalah ibarat
sekolah iaitu berperanan sebagai pembantu kepada Ayah. Ayah pula sebagai
pencatur, banyak berfikir dan membuat keputusan manakala ibu pula sebagai
pelaksana dan penggerak yang banyak bersama dengan anak-anak. Pendidikan awal
yang dibentuk dari acuan keluarga sebenarnya tertanam kuat dalam diri anak-anak
dari sudut pemikiran, jiwa dan akhlak yang akhirnya menjadi jati diri mereka.

Terdapat TIGA PERKARA ASAS yang patut dijadikan visi dan misi utama
dalam setiap keluarga iaitu :

Seorang ayah, bertindak sebagai pemimpin yang mesti mempunyai pengaruh
yang kuat kepada setiap anaknya. Oleh kerana itu, Syaikh Abdullah Nasih Ulwan
menyatakan dalam aspek mendidik, menjaga, mengajar dan membimbing, Allah telah
menjadikan sifat-sifat tersebut terserlah di pihak ibu. Manakala dari sudut
kewibawaan pula ia lebih condong kepada sifat kebapaan.

KETIGA : Pendidikan Di Sekolah

Terdapat TIGA FAKTOR kejayaan pendidikan di sekolah iaitu : Sistem yang
baik, Guru yang baik dan Murid yang baik.

Sebuah sekolah wajib mempunyai suatu sistem yang boleh membawa
keberhasilan matlamat. Dalam erti kata lain, pendidikan di sekolah perlu selari
dengan tuntutan matlamat pendidikan sebagaimana kita bincang sebelum ini iaitu
mengenal Allah, adab dan akhlak serta kebijaksanaan.

Sudah pasti sistem sekolah terbaik adalah sistem yang dioperasikan untuk
mencapai keiga-tiga matlamat tersebut walau apa jua aliran sekolah.

Berbalik kepada guru yang baik pula, perlu di ingatkan bahwa guru
merupakan faktor terpenting dalam menjayakan aspirasi sekolah. Walau sebaik
mana sistem yang ada di sekolah, namun jika guru tidak memainkan peranan dengan
sewajarnya maka matlamat pendidikan hanyalah ibarat angan-angan kosong. Guru
berjiwa murni pendidik perlu menjawab 3 SOALAN ini apabila mengajar iaitu WHAT
(apakah ilmu yang ingin disampaikan kepada murid, HOW (bagaimana kaedah
menyampaikan) dan WHY (kenapa kita mengajar dan mendidik).

Perkara penting yang perlu disedari oleh ibubapa terutamanya ialah
pembentukan dan pendidikan anak sama sekali tidak boleh diswasta. Maksudnya
ibubapa tidak sepatutnya menyerahkan 100% usaha dan tanggungjawab mendidik
anak-anak keapda pihak sekolah semata-mata.

Pendidikan tetap bermula dari rumah. Sekolah hanya fasa lanjutan.
Sekurang-kurangnya ibu bapa membimbing anak-anak agar mencukupi syarat menjadi
murid yang baik agar memudahkan mereka belajar dan diajar oleh Guru mereka.
Sarankan anak-anak hingga menjadi murid yang punyai EMPAT SIFAT murid yang baik
seperti yang digariskan Syaikh Az Zarnuji dalam kitab Ta’lim Al Mutaallim:

KEEMPAT : Pendekatan SUHBAH dalam Pendidikan

Suhbah secara umumnya
bermaksud bergaul, berdamping atau bersahabat. Dalam pembinaan rohani dan
akhlak seorang insan, suhbah dapat memberi kesan secara langsung atau
tidak langsung. Ianya boleh mempengaruhi seseorang itu sama ada ke arah
kebaikan atau keburukan.

Dalam konteks pendidikan, ibubapa dan guru perlu mengambil suhbah
ini sebagai satu pendekatan yang utama dalam mendidik anak-anak. Secara
praktikal, subhah boleh dilaksanakan dalam pelbagai bentuk dan kaedah.
Mungkin boleh dilaksanakan dalam bentuk program ‘mentor – mentee’, jamuan
makan, musafir, aktiviti kerohanian bersama atau lain-lain cara.

Aplikasi suhbah berdasarkan peringkat umur anak menurut Sayyiduna
Ali k.w.h

Dalam mempraktikkan pendekatan suhbah dalam mendidik anak-anak,
Sayyiduna Ali k.w.h telah membahagikan umur anak-anak kepada TIGA TAHAP dan
memberikan panduan asas bagaimana bergaul dan melayani anak-anak berdasarkan
tahap umur mereka. Ia seperti berikut :

Tahap SATU Anak Sebagai RAJA (Umur 0-7 tahun).

Tahap DUA Anak sebagai TAWANAN PERANG (Umur 8-14 tahun).

Tahap TIGA Anak sebagai SAHABAT (Umur 15-21 tahun).

Untuk mengetahui lanjut apakah perincian tahap-tahap dan maksud yang
dikehendaki, sebaiknya para pembaca mendapatkan buku ini dari penulis. Di sini
saya sertakan No 0139430346 (Ustaz Amirul).

KELIMA : Adab, Khidmat & Taat Sebagai Asas Modal Insan

Adab, khidmat dan taat merupakan asas-asas kepada modal insan.
Ringkasnya, ketiga-tiga nilai ini perlu ada dalam diri setiap insan yang
bergelar hamba Allah dan khalifah di muka bumi. Ketiga-tiga perkara ini
bukanlah sesuatu yang bersifat lahiriah semata-mata, namun ianya perlu lahir
dari jiwa spritiual. Satu ungkapan yang ringkas bagi menggambarkan ketiga-tiga
nilai ini secara bersepadu adalah CINTA. Cinta merupakan dasar kepada nilai
adab, khidmat dan taat. Sang pencinta pasti tingkah lakunya penuh beradab
dengan orang yang dicintainya. Manakala, ketaatan dan khidmat kepada orang yang
dicintai adalah satu kepuasan.

Di dalam buku ini juga, penulis telah berkongsi cadangan kaedah dan
aktiviti untuk penerapan nilai adab, khidmat dan taat mengikut fasa umur dalam
satu bab yang khusus.

Kesimpulan

Saya punyai gambaran bahawa buku ini meskipun kecil tetapi sangat
membantu para pendidik, ibu bapa dalam seni membimbing anak-anak mereka.
Tanggungjawab mendidik bangsa adalah penglibatan semua anggota masyarakat
secara kolektif, ia akan melahirkan peradaban dan kekuatan insaniah. Seusai
pengambil alihan Kerajaan baru ini, perkara utama dan fokus kerajaan pimpinan
Perdana Menteri hari ini adalah PENDIDIKAN. Saya sarankan mereka membaca buku
ini untuk mendapat kunci-kunci utama bagaimana sepatutnya mendidik anak-anak
bangsa menjadi seorang manusia yang bermanfaatkan kepada agama, bangsa dan
negaranya.

Sekian, Angah Sunan


Kisah Roti Serbuk Tulang Manusia

Fee-fi-fo-fum!
I smell the bl.oo.d of an English man:
Be he alive, or be he de.ad,
I’ll grind his bo.n.es to make my bread.

Sesiapa yang membaca kisah Jack and the Beanstalk atau menonton adaptasi kisah sebegini di layar perak pasti maklum dengan lagu gergasi itu. Idea mengisar tu.la.ng agar dapat dijadikan sebagai resepi roti mungkin dianggap imaginasi penulis semata-mata. Hakikatnya, ia berlaku dan direkodkan dalam lipatan sejarah manusia.

Peristiwa ini tercetus semasa Pengepungan Paris pada tahun 1590. Semasa separuh kedua abad ke-16, Perancis terjebak dalam Pe.ra.ng Agama Perancis dengan pihak Protestan dan Roman Katolik yang disokong kuasa-kuasa asing saling berbalah dari 1562 hingga 1598. Ia dianggap sebagai konflik agama kedua terburuk dalam sejarah Eropah selepas Pe.ra.ng 30 Tahun dengan tiga juta orang terbu.n.uh akibat pertem.pu.ran, kebuluran atau penyakit berjangkit.

Pada Mei 1590, angkatan Henry of Navarre tiba di Paris, segar daripada kemenangan di Ivry dua bulan sebelumnya. Baginda berharap dengan menakluk ibu kota Perancis itu, ia dapat mengukuhkan tuntutannya terhadap takhta Perancis. Bagi memaksa Paris tunduk kepadanya, kepungan dibuat antara Mei hingga September 1590 dengan semua kincir angin diba.ka.r sehingga hangus.

Untuk menyelamatkan penduduk daripada masalah kebuluran yang dahsyat, satu mesyuarat diadakan bagi mencari solusi. Salah seorang ahli mesyuarat mencadangkan tu.la.ng-tu.la.ng ma.y.at dari rumah-rumah pengebumian dan gereja dikisar dan dicampur dalam campuran roti mereka. Nampak macam tak bertamadun tetapi pada ketika itu, mereka melihat itu cara terbaik melawan kebuluran.

Bagaimanapun, ia kemudiannya ditolak selepas menyaksikan penduduk masih ma.ti selepas makan roti sebegini seperti disaksikan penulis Perancis, Pierre de L’Estoille. Kisah itu turut disahkan sejarawan dan diplomat Itali ke Perancis ketika itu, Enrico Caterino Davila. Kepungan hanya berakhir selepas angkatan Sepanyol dipimpin Alexander Farnese memecah pengepungan dan membawa masuk bekalan makanan diperlukan penduduk.

Jadi, mengapa perkara ini berlaku? Penjelasan mudah ialah tu.la.ng manusia kekurangan nutrien dan kalori diperlukan dalam sesebuah manusia. Selain itu, ia juga merupakan mineral bukan organik yang tidak boleh dihadam dan sukar dikeluarkan sekiranya dimakan. Sesiapa yang makan roti sebegini akan berdepan masalah pengumpulan mineral bukan organik dalam usus mereka dan kebiasaannya, ia berakhir dengan kema.ti.an.

Beberapa abad kemudian, tu.la.ng manusia dimanfaatkan bukan sebagai serbuk makanan tetapi sebagai baja tumbuhan. Beberapa tahun selepas Napoleon tumbang di Waterloo pada 1815, tu.la.ng manusia dan haiwan terutama kuda masih kelihatan sekaligus mendorong ia dikumpul dan dihantar ke Hull sebelum dikisar menjadi serbuk. Ia kemudiannya dijual sebagai baja tumbuhan kerana mengandungi mineral yang tinggi.

Lantaran itu, apakah roti ini masih wujud? Pada nama, ya menerusi roti tu.la.ng. Roti ini dinamakan sempena pengorek kubur yang tinggal di River Severn, Gloucestershire pada tahun 1860-an.

RUJUKAN:

Mingren, W. (2018). The Desperate and Distasteful Practice of Grinding Human Bo.n.es to Make Bread. Ancient-Origins.


Siapakah Firaun Yang Disebutkan Dalam Al-Quran?

Sesungguhnya kitab Al-Quran itu adalah kitab yang mengandungi petunjuk dan peringatan bagi mereka yang berfikir. Sesungguhnya juga, kitab ini merupakan kitab untuk mereka berfikir.

Banyak hujah-hujah yang kukuh yang membahaskan beberapa nama dalam sejarah, boleh dipegang oleh kita semua. Namun, Islam adalah agama yang menggalakkan kita berfikir dan meneliti setiap hujah-hujah dan teori yang berbangkit.

Maka atas alasan itu juga, kami di The Patriots mahu memaparkan pula perbincangan yang mengangkat Ramses II sebagai firaun yang diperkatakan oleh kitab yang paling agung, iaitu Al-Quran, dalam masa yang sama turut dibicarakan dalam Exodus. Semoga kita semua mampu membuat perbandingan, firaun yang manakah sebenarnya diucapkan oleh Al-Quran?

Siapakah Ramses II?

Sebelum kita membuka perbincangan mengenai Ramses II, adalah firaun yang dibicarakan dalam Al-Quran, moleknya kita kenal dulu sedikit ringkasan mengenai Ramses II adalah firaun yang paling agung dalam sejarah.

Untuk pengetahuan semua, Ramses II menaiki takhta pada 1279 Sebelum Masihi. Ramses II ialah firaun paling lama memerintah dalam sejarah Dinasti Ke-19 Mesir, lebih daripada 66 tahun. Sepanjang pemerintahan Ramses II, kita menyaksikan bagaimana Mesir Purba berada di zaman kemuncak kegemilangannya, sehinggakan firaun yang menaiki takhta selepasnya menamakan Ramses II sebagai nenek moyang yang hebat atau “The Great Ancestor.”

Antara kejayaan Ramses II dalam sepanjang pemerintahannya ialah mengembalikan Mesir yang gemilang. Segala ancaman seperti lanun yang berleluasa di perairan Mesir berjaya dihapuskan, menundukkan musuh seperti Empayar Hiiti yang berada di utara Mesir, dalam wilayah Turki dan Greece pada hari ini, dan meluaskan empayar Mesir sehingga memasuki Tanah Kanaan, iaitu Palestine hari ini. Sumbangan Ramses II dalam bidang ketentaraan Mesir juga adalah berjaya menumpaskan Libya dalam peperangan, yang berjiran dengan Mesir Purba.

Itu baru sumbangan dalam bidang ketenteraan dengan meluaskan empayar Mesir ketika itu. Pada waktu itu, empayar yang dibina oleh Ramses II sudah cukup hebat. Kekayaan Mesir melimpah ruah tanpa gangguan dari musuh iaitu Hitti dan Assyiria yang gerun dengan kehebatan pimpinan Ramses II.

Selain dari kempen ketenteraan yang hebat, Ramses II mempunyai obsesi membina monumen-monumen hebat yang menggambarkan kehebatan kerajaan pimpinannya. Buat pertama kalinya dalam sejarah Mesir, dari delta Sungai Nil sehinggalah ke Nubia hari ini, terdapat banyak binaan-binaan hebat yang dipahat atas nama Ramsess II. Antara binaan hebat yang dibina oleh Ramses II ini ialah sepanjang pemerintahannya ialah speerti berikut:

1. Kuil Rammeseum – Sebuah Kuil yang dibina untuk mengingati Ramses II. Ianya dibina dalam skala yang amat besar. Diceritakan terdapat sebuah pintu gerbang yang dipanggil Pylon menyambut para pengunjung kuil ini yang dibina sebagai memori untuk Ramses II. Berat pylon itu dikatakan seberat 1000 Tan! Terdapat sebuah patung yang membentuk Ramses II yang dibina setinggi 50 Kaki di Rammeseum.

2. Kuil Abu Simbel – Sebuah kuil yang dibina di Selatan Mesir, berdekatan dengan Nubia yang dibina oleh Ramses II sebagai lambang keagungannya sebagai memorial untuk salah seorang dari isterinya, Nefertarii selain memperingati kejayaan dalam Pertempuran Kadesh. Kuil ini sebenarnya dipahat dari tebing batu pasir pada sekitar tahun 1250 SM.

Di bahagian depan kuil ini terdapat 4 patung duduk Firaun Ramses II, dengan tinggi masing-masing lebih dari 20 m (sekitar 65 kaki). Terdapat juga patung-patung lebih kecil dari Firaun Ramses II, Nefertari, dan anak mereka menghiasi bahagian depan kuil kuil kecil. Terdapat sejumlah prasasti dan relief di kuil besar yang emcneritakan peristiwa-peristiwa penting pada zaman Ramses II.

3. Makam Permaisuri Nefertari – Sebuah makan dibina khas untuk isterinya Ramses II. Di dalam makam tersebut, Ramses II tidak habis-habis memuji isterinya sebagai bukan sahaja lambang cinta, tetapi lambang jalinan politik yang angung.

4. Pi-Ramesses – Sebuah bandar baru yang dibangunkan oleh Ramses II yang bermaksud “Rumah Ramesses, Besar dalam Kemenangan.” Ia adalah sebuah bandar baru yang dijadikan pusat pemerintahan Ramses II. Bandar ini akan menjadi bukti utama mengapakah Ramses II ialah firaun dari zaman nabi Musa A.S

5. Patung Ramses Berusia 3200 Tahun – Ramses juga didapati membina sebuah patung yang sangat besar, dalam setinggi 11 Meter di Memphis .

Hujah Ramses II Ialah Firaun Dalam Al-Quran Dan Exodus

1. Firaun Mengaku Dirinya Sebagai Tuhan

Al-Quran tidak menceritakan kepada kita secara terperinci siapakah Firaun dalam Al-Quran, kerana AL-Quran bukanlah sifatnya seperti sebuah kitab sejarah. Maka, kita harus cari sebuah sumber lagi yang memang sifatnya seperti sebuah kitab sejarah, iaitu Taurat yang membincangkan mengenai kisah Nabi Musa A.S dengan lebih terperinci. Jadi, dalam kita membincangkan identiti Firaun ketika zaman Nabi Musa A.S, maka kita harus mencari dalam pelbagai sumber sejarah.

Seperti mana yang kita tahu, Firaun adalah manusia yang mengaku tuhan. Angkuhnya firaun sehinggakan dia mengaku tuhan, dan Iblis yang mendengar pengakuan Firaun bahawa dialah tuhan terus jatuh pengsan kerana takutkan kemurkaan ALLAH selepas mengakunya Firaun sebagai tuhan. Iblis sendiri naik hairan dengan Firaun, sedangkan dirinya sendiri tidak berani mengaku tuhan. Bahkan betapa angkuhnya firaun ini dapat dilihat dalam ayat Al-Quran di bawah:

Dan Firaun pula berkata: “Wahai orang-orangku, aku tidak mengetahui ada bagi kamu sebarang tuhan yang lain daripadaku; oleh itu, wahai Haman, bakarkanlah untukku batu-bata, serta binalah untukku bangunan yang tinggi, supaya aku naik melihat Tuhan Musa (yang dikatakannya itu); dan sesungguhnya aku percaya adalah Musa dari orang-orang yang berdusta”.

`Dan mahukah, aku tunjuk kepadamu jalan mengenal Tuhanmu, supaya engkau merasa takut (melanggar perintahNya)? ‘ (Setelah Nabi Musa menyempurnakan perintah Tuhannya, dan Firaun pun meminta bukti kebenarannya); maka Nabi Musa memperlihatkan kepada Firaun: mukjizat yang besar. Kemudian ia berpaling ingkar sambil menjalankan usahanya (menentang Nabi Musa). Lalu ia menghimpunkan orang-orangnya dan menyeru, – Dengan berkata: “Akulah tuhan kamu, yang tertinggi”. (Surah An-Naziat: Ayat 19-24)

Maka, di sini ialah tugas kita dalam mencari apakah Ramses II pernah mendakwa dirinya sebagai tuhan. Mari, kita telusuri sejarah.

Batu bersurat Nombor 410 di Muzium Hildesheim menunjukkan ukiran dua orang, manusia. Seeorang itu berdiri memakai mahkota yang setinggi dua tingkat yang terdapau uraeus (hiasan berbentuk ular), bersama skirt pendek, kalung dan memegang sapu tangan cop mohor Lelaki di dalam ukiran dipanggil, “Raja Mesir Atas Dan Bawah, Tuhan Dua Tanah, Tuhan ‘Ramesses-meryamun.”

Tidak cukup dengan itu, bukti yang lain turut membuktikan bahawa Ramses II mendakwa dirinya sebagai tuhan. Terdapat banyak lagi batu bersurat yang di mana Ramses II mendakwa dirinya sebagai tuhan.

Antaranya ialah batu Bersurat no. 1079 di Hildesheim Museum serta ukiran di Kuil Abu Salem memperkatakannya. Itu belum lagi membicarakan tentang Ramses II mendirikan obelisk atau pasak melebihi 30 batang di setiap pelosok Mesir dihiasi tulisan memujanya sebagai tuhan. Firaun tidak mahu rakyat lupa kepada kehebatannya, lantas menghantar obelisk ke setiap wilayahnya yang luas.

Dia mahu rakyat setiap masa dan di mana saja memujanya walaupun pusat pemerintahannya terletak jauh di Luxor. Dia berpendapat, kuasanya tidak padam selagi monumen ciptaannya tegak di seluruh Mesir.

2. Al-Quran Hanya Menyebut Satu Firaun Sahaja

Berdasarkan surah Al-Qasas, ayat 7-9 dan juga Surah As-Shuara, didapati bahawa Firaun dalam Al-Quran hanyalah satu figura sahaja, sepanjang kisah Nabi Musa A.S dan Firaun. Daripada sumber-sumber dan kiraan dan data dan tafsir Al-Quran yang diteliti oleh pengkaji, saya dapati bahawa dikatakan bahawa sepanjang dari Nabi Musa A.S diambil dari Sungai Nil dan dibesarkan, dan sehingga peristiwa Laut Merah terbelah dua, di dapati bahawa tempoh masa yang berlalu itu adalah dalam 48 – 50 tahun.

Calon-calon lain yang didebatkan sebagai firaun seperti Thutmose III yang dibicarakan oleh memerintah dalam tempoh 54 tahun, Psusennes I yang memerintah pada 1051-1006 SM mencapai tempoh pemerintahan sepanjang 45 tahun dan calon yang sedang kita perkatakan sebagai firaun dalam Al-Quran, iaitu Ramses II telah memerintah selama 66 tahun. Jadi, berdasarkan ciri-ciri di atas, maka Ramses II telah menepati dua ciri yang digariskan dalam Al-Quran. Jadi, mari kita mengembara lebih jauh.

3. Firaun Yang Memperhambakan Bani Israel Membina Kota Pi-Rameseses

Macam yang saya katakan, selain daripada sumber Al-Quran, perlunya untuk kita memetik sumber dari Taurat iaitu Exodus yang menceritakan mengenai sejarah Firaun dan Nabi Musa Berdasarkan Old Testament versi Indonesia, tercatat ayat seperti di bawah:

Sebab itu pengawas-pengawas rodi ditempatkan atas mereka untuk menindas mereka dengan kerja paksa: mereka harus mendirikan bagi Firaun kota-kota perbekalan, yakni Pitom dan Raamses. (1.:11)

Perhatikan ayat yang menyebut kota Pitom dan Raamses di mana yang terpaksa di bina oleh Bani Israel. Dalam sejarah, didapati bahawa Ramses II pernah mengubah pusat pemerintahannya ke Pi-Ramesses, sebuah bandar yang dibina oleh Ramses II sendiri.

Para pengkaji seperti Sir Alan Gardiner yang merupakan pakar sejarah Mesir Purba telah memutuskan bahawa tiada sebab bandar lain yang dimaksudkan dalam Exodus melainkan Pi-Ramesses yang dibina oleh Ramses II.

4. Firaun Digambarkan Sebagai Pemerintah Mesir Purba Yang Paling Banyak Membina Binaan

Dalam surah Al-Sad pada ayat 10-13 dan juga Surah Al-Fajr, dapat diteliti terdapat bebebrapa perkataan ‘dhul-awtād’ yang dirujuk kepada Firaun. Ia biasanya dirujuk kepada Raja Binaan Yang Kukuh, Kerajaan dan juga “stakes” yang merujuk kepada kayu panjang yang runcing pada hujungnya. Banyak pandangan berbeza daripada para ulamak yang menafsirkan perkataan dhul-awtād ini.

Namun, antara pandangan yang popular ialah pandangan dalam Tafsir al-Qurṭubī yang mengatakan bahawa perkataan itu membawa maksud kepada “pemilik banyak bangunan”. Jadi, kalau kita berpegang pada pandangan ini, dapatlah kita simpulkan bahawa gelaran yang diberikan ALLAH untuk firaun ialah pemilik kepada banyak banggunan. Dalam sejarah Mesir Purba, tiada firaun yang seperti Ramses II yang membina pelbagai jenis banggunan.

Antaranya seperti yang saya katakan di atas, dari bahagian delta Sungai Nil sehingga ke Nubia, semuanya dipenuhi oleh banggunan-bangunan yang dibina oleh Ramses II. Namun yang paling terkenal saya paparkan lima seperti tadi. Kalau kita berpegang pada ayat al-quran ini, tidak syak lagi bahawa Ramses II ialah firaun yang digambarkan dalam Al-Quran.

5. ALLAH Pelihara Jasad Firaun Yang Tenggelam Di Laut Merah

“Maka pada hari ini, Kami biarkan engkau (hai Firaun) terlepas dengan badanmu (yang tidak bernyawa, daripada ditelan laut), untuk menjadi tanda bagi orang-orang yang di belakangmu (supaya mereka mengambil itibar). Dan (ingatlah) sesungguhnya kebanyakan manusia lalai daripada (memerhati dan memikirkan) tanda-tanda kekuasaan Kami!”. (Surah Yunus: Ayat 92)

Ayat di atas ialah bukti paling kuat dalam kita memperkatakan bahawa Ramses II kemungkinan besar ialah firaun yang diperkatakan dalam sejarah. Ada sebuah kisah yang saya mahu kongsikan dengan kalian.

Ayat di atas menerangkan bahawa Firaun telah lemas di laut, tetapi Allah SWT menyelamatkan jasadnya daripada berkubur di dasar laut supaya menjadi pengajaran kepada manusia yang terkemudian. Menurut Ibnu Kathir dalam kitab tafsirnya, Ibnu Abbas menceritakan bahawa terdapat segelintir kaum Bani Israel yang tidak mahu percaya bahawa Firaun telah ditenggelamkan di dasar Laut Merah. Maka, ALLAH pun mengarahkan laut untuk memuntahkan jasad Firaun ke daratan.

Kematian Ramses II dikatakan masih lagi menimbulkan rasa sangsi para saintis barat. Maka, kerajaan Perancis telah menawarkan kepada Mesir bantuan untuk menganalisis mumia Firaun, Ramses II yang sangat terkenal sekitar tahun 70-an. Maka mumia tersebut telah diterbangkan ke Paris dan ditempatkan di Pusat Arkeologi Perancis. Ia akan dianalisis oleh para pakar, doktor bedah dan autopsi Perancis yang dipimpin oleh doktor yang sangat terkenal, Prof. Dr. Maurice Bucaille.

Hasil daripada penyelidikan tersebut telah diterbitkan dengan tajuk ; Mumia Firaun: Sebuah Penelitian Perubatan Moden (Les Momies Des Pharaons Et La Midecine). Menurut laporan tersebut, Dr. Bucaille dan para pembantunya telah menemui sisa-sisa garam yang masih melekat pada jasad mumia tersebut sebagai bukti terbesar bahawa Firaun itu mati akibat tenggelam di dalam laut. Kemudian jasadnya segera dikeluarkan dari laut, dirawat segera dan dijadikan mumia supaya jasad itu kekal.

Dan ini menimbulkan sebuah lagi teori yang mengatakan bahawa… KEMUNGKINAN BESAR RAMSES II MATI LEMAS DI LAUTAN dan Al-Quran telah terbukti benar apabila jasad Firaun dijaga oleh ALLAH untuk memberikan pengajaran kepada semua bahawa janganlah kalian angkuh padanya!

Kesimpulan

Bukti-bukti yang dipaparkan di atas membawa kita kepada keyakinan yang tinggi bahawa Ramses II yang diperkatakan dalam Al-Quran dan juga kitab Exodus. Pengajaran yang kita boleh dapat daripada artikel ini, sesungguhnya Al-Quran itu untuk umatnya yang berfikir. Al-Quran tidak meninggalkan kita nama firaun yang memerintah zaman Mesir itu, tetapi kita umat Islam haruslah mencari siapakah yang diperkatakan dalam Al-Quran.RUJUKAN:

Islamic Awareness. (2008). The Identification Of Pharaoh During The Time Of Moses. http://www.islamic-awareness.org/Quran/Contrad/External/mosespharaoh.html

Bob Brier (1998). The Encyclopedia of Mummies. Checkmark Books

Kenneth Kitchen (1983). Pharaoh Triumphant: The Life and Times of Ramesses II, King of Egypt.


Kisah Pengasas Amerika Syarikat Memiliki Al-Quran

Dua abad sebelumnya, Kongres dibenarkan oleh Presiden James Madison untuk membeli perpustakaan peribadi salah seorang pengasas Amerika Syarikat, Thomas Jefferson. Tindakan ini dibuat untuk mengisi semula Perpustakaan Kongres yang dibakar oleh Britain semasa Perang 1812. Antara 6,487 buku yang dibawa, satu buku menarik perhatian semua iaitu sebuah manuskrip Al-Quran tahun 1734. Ramai berpandangan Al-Quran tersebut dibeli oleh Jefferson pada masa mudanya untuk melihat pengaruh agama tersebut pada sistem perundangan ketika itu. Tetapi di sebalik ini, ia sebenarnya turut memberi petunjuk kepelbagaian agama terutama agama Islam pada era awal penubuhan Amerika Syarikat.

Berdasarkan statistik, 20% hamba-hamba yang dibawa ke Amerika Syarikat beragama Islam pada abad ke-18 dan 19. Namun agak sukar mengesan sejarah mereka ini. Ini kerana pada ketika itu, Amerika masih belum tahu berkenaan Islam. Dan bagi hamba-hamba ini, mereka mengamalkannya secara rahsia, dipaksa murtad dan memeluk agama Kristian atau mencampurkan ia dengan tradisi lain.

Satu contoh kisah hamba ini ialah seorang lelaki bernama Omar bin Said. Beliau dibawa dari negara kelahirannya, Senegal ke Charleston, Carolina Selatan pada tahun 1807. Said menggambarkan orang yang membelinya itu seorang kafir. Pada awalnya, beliau berusaha mempertahankan akidahnya dan kemudian mentransformasikan ia pada satu bentuk yang menyentap sesiapa yang mendengarnya. Tiga tahun selepas dijadikan hamba, beliau cuba lari tetapi berjaya ditangkap semula di Fayetteville, Carolina Utara. Semasa dalam tahanan, penawannya melihatnya sebagai seorang pendiam dan misteri. Misteri di sini menurut mereka ialah cara beliau beribadat dan menulis grafiti yang sukar difahami mereka. Grafiti ini berkemungkinan ayat-ayat Al-Quran kerana ia ditulis dalam bahasa Arab.

Selepas itu, Omar dijual kepada sebuah keluarga berpengaruh dan memujuknya memeluk agama Kristian serta menulis kisah hidupnya. Pada tahun 1825, sebuah akhbar Philadelphia menyiarkan sebuah artikel berkenaan kisah Omar semasa dalam tahanan dan bagaimana beliau memeluk agama Kristian. Pada tahun 1837, akhbar Boston Reporter menggelarnya ‘Murtad dari Mohammedanisme’ dan mengisi dua kolum dengan menceritakan keperibadiannya. Walaupun Omar sudah bergelar seorang Kristian, itu tidak menghalang beliau mengkritik masyarakat pada zaman tersebut. Dalam catatannya, beliau menulis, “Wahai penduduk Amerika, wahai penduduk Carolina Utara. Tidakkah kamu ada generasi yang takut pada Allah? Apakah kamu yakin bahawa Dia yang menguasai langit dan bumi tidak akan menyebabkan bumi runtuh ke atas kamu, di mana ia bergegar sehingga jadi serpihan dan menyebabkan kamu tak terdaya?”

Selain Omar, seorang lagi lelaki mencuri tumpuan masyarakat pada ketika itu. Lelaki tersebut bernama Job ben Solomon atau Ayuba Suleiman Diallo yang menjadi mangsa perhambaan di Maryland pada tahun 1730-an. Seperti Omar, beliau juga cuba lari dari cengkaman tuannya tetapi berjaya ditahan semula. Pertemuan seorang hakim tempatan dengan Job sangat menakjubkan sehingga ianya dicatat dalam sebuah buku. Menurut hakim tersebut, Job amat menjaga sebutan ayat-ayat terutama kalimah dengan nama Allah (basmalah). Dan keperibadiannya menunjukkan beliau seorang yang adil dan bertimbang rasa.

Seorang lagi lelaki menarik perhatian media Amerika Syarikat pada era awal penubuhan Amerika. Lelaki tersebut ialah seorang putera Timbuktu bernama Abdul Rahman Ibrahim. Penderitaan baginda sebagai hamba mendapat perhatian meluas oleh media pada tahun 1820-an. Beberapa dekad selepas menjadi mangsa perhambaan, Abdul Rahman berjaya dibebaskan dan dapat kembali ke Liberia selepas mendapat sokongan orang berpengaruh seperti Presiden John Quincy Adams dan Setiausaha Negara, Henry Clay. Sebelum berangkat pulang ke Liberia pada tahun 1860-an, Abdul Rahman menyatakan amat mengagumi kitab Bible tetapi baginda juga merasa pelik mengapa orang Kristian enggan mengikut ajaran kitab mereka.

Bukan mudah bagi hamba-hamba yang beragama Islam ini mempertahankan akidah mereka. Buktinya, penulis buku The Religious Instructions of Negroes in the United States, Charlie Colcock Jones merungut penganut fahaman Mohammedanisme dari Afrika dapat mengasimilasikan agama mereka pada agama Kristian yang cuba diterapkan oleh tuan mereka. Jones menulis, “Tuhan, mereka panggil Allah dan Jesus Christ pula ialah Muhammad. Agamanya sama tetapi setiap negara mempunyai nama agama berbeza.” Omar bin Said menulis pada buku Psalm yang dimilikinya kalimah basmalah iaitu ‘Dengan nama Allah yang Maha Pemurah lagi Maha Mengasihani.’ Bagi mubaligh seperti Jones, taktik sebegini dianggap menyesatkan tetapi bagi hamba-hamba seperti Abdul Rahman, Job dan Omar, agama merupakan tiang utama dalam kehidupan di mana ia perlu dijaga tanpa mengira masa atau tempat.

Mungkin atas sebab itulah, dalam biografinya, Jefferson merangka satu undang-undang di Virginia berkenaan kebebasan agama. Berdasarkan rancangan, undang-undang tersebut akan melindungi semua penganut agama iaitu Islam, Kristian, Yahudi, Hindu dan fahaman-fahaman lain. Namun itu masih belum menjelaskan mengapa beliau tidak menyebut kehadiran penganut agama tauhid ini sudah berada di negara yang beliau asaskan. Satu lagi soalan menarik ialah apakah beliau tertanya-tanya sekiranya 600 hamba yang dimilikinya mampu memahami Kalamullah lebih baik dari beliau sendiri.

RUJUKAN:

Manseau, Peter. (2018). Smithsonian Magazine. Why Thomas Jefferson Owned A Koran. https://www.smithsonianmag.com/smithsonian-institution/why-thomas-jefferson-owned-qur-1-180967997/


Rahim Tiruan Yang Boleh Mengubah Segalanya

Keajaiban dunia ini bermula dalam rahim seorang perempuan. Segala rahsia alam menemui titik permulaan di situ, sama ada manusia, haiwan (betina) mahupun pokok (dalam bentuk masing-masing).

Ia mengimbangkan populasi dunia dan juga mencipta peluang untuk semua dari segi pekerjaan dan perkahwinan.

Sekitar 1950-an, keagungan sains telah mengubahkan satu realiti yang sentiasa berterusan.

Sekitar 1940-an, bayi yang dilahirkan secara pramatang hanya mempunyai 5 hingga 10 peratus untuk hidup (Mott, 1992).

Sekarang ini semuanya berubah. Untuk bayi 22 hingga 25 minggu dalam kandungan, kadar jaminan adalah antara 23 hingga 55 peratus (DiGregorio, 2020).

Namun bagi saintis, jurang rendah ini tidak boleh diterima lagi. Ibaratkan 10,000 bayi pramatang, 4,500 hingga 7,700 daripadanya dipuratakan boleh m4ti.

Maka para saintis mewujudkan apa yang dinamakan rahim tiruan sebagai alternatif. Banyak eksperimen diusahakan, yang mana tahun 2017 seekor kambing biri-biri berjaya dibesarkan menggunakan alam rahim tiruan selama empat minggu (Partridge, et al., 2017).

Biri-biri tersebut berada dalam keadaan stabil bernafas dan membesar dari segi fizikal dan mental.

Namun pada tahun sebelumnya beberapa saintis menerbitkan dua kajian menggunakan embrio manusia yang dibesarkan selama 13 hari dalam persekitaran tiruan yang sama.

Embrio tersebut membesar secara sempurna. Tetapi peraturan 14 hari menghalang sebarang lanjutan yang mana janin manusia hanya boleh disimpan tidak lebih dari itu (Morber, 2017).

Para saintis di Belanda berpendapat mereka mampu membuat rahim tiruan penuh dalam tempoh 10 tahun. Tujuannya adalah untuk menyelamatkan bayi-bayi yang dilahirkan secara pramatang (Devlin, 2019).

Namun dari segi etika pula, ada banyak persoalan yang timbul. Perkara paling utama adalah mengenai hak menggvgurkan anak.

Di Barat, hak ini diperjuangkan sepenuhnya kecuali Amerika Syarikat yang seolah-olah menolak secara tidak langsung.

Maka jika janin boleh dikeluarkan daripada rahim wanita untuk terus hidup dalam rahim tiruan, tentu sekali ia menjadi alternatif yang lebih baik (Randall & Randall, 2008).

Sungguhpun begitu terdapat juga asas kukuh untuk mempersoalkan jika anak tersebut tiada hubungan penting bersama ibu (seperti kanak-kanak lain), oleh kerana membesar dalam persekitaran tiruan.

Hal ini kerana bayi manusia mempunyai tumbesaran khusus berdasarkan waktu-waktu tertentu yang kadangkala memerlukan stimulasi luar juga.

Bagi janin 1 hingga 3 bulan, janin semestinya tidak mampu membuat banyak perkara. Namun memasuki trimester kedua, janin sudahpun boleh mendengar suara di luar (suara ibu dan bapa).

Mereka juga mampu memberikan tindakbalas terhadap rangsangan tertentu (Johns Hopkins Medicine, n.d.).

Dikhuatiri pertumbuhan dalam alam tiruan boleh mendatangkan kesan berpanjangan untuk tumbesaran bayi setelah “lahir” kelak.

Namun setakat ini penggunaan rahim tiruan dihadkan hanya untuk membesarkan bayi yang dilahirkan secara pramatang.

Sekurang-kurangnya peluang untuk terus hidup boleh dibesarkan, sepertimana diharapkan oleh para saintis di Universiti Nottingham.

Pasukan Kevin Shakesheff menggunakan sejenis mangkuk lembut buatan polimer untuk berfungsi seperti tisu lembut rahim mamalia dimana embrio boleh dibesarkan dengan baik (University of Nottingham, 2012).

Malah ilmu daripada eksperimen ini juga bagi Shakesheff membenarkan mereka belajar cara untuk membaiki tubuh manusia dewasa dengan hanya memerhati bagaimana tubuh tersebut diwujudkan.

Jika berjaya dalam tempoh 10 tahun lagi, tentu sekali ramai ibu bapa boleh menyimpan harapan jika melahirkan anak secara pramatang. Hanya masa saja menentukan.

RUJUKAN:

Devlin, K. (2019, Oktober 16). The world’s first artificial womb for humans. BBC. Retrieved from https://www.bbc.com/news/av/health-50056405/the-world-s-first-artificial-womb-for-humans

DiGregorio, S. (2020, April 16). Parents of Extremely Premature Babies Face an Impossible Choice. The New York Times. Retrieved from https://www.nytimes.com/2020/04/16/parenting/baby/extremely-premature-infants.html

Johns Hopkins Medicine. (n.d.). The Second Trimester. Retrieved from https://www.hopkinsmedicine.org/health/wellness-and-prevention/the-second-trimester

Morber, J. (2017, April 27). Should we study human embryos beyond 14 days? PBS. Retrieved from https://www.pbs.org/wgbh/nova/article/14-day-rule/

Mott, P. (1992, April 3). Survival of the Littlest: Neonatology: In the last 50 years the treatment of premature babies has made great advances. St. Joseph’s Hospital in Orange in considered a leader in the field. Los Angeles Times. Retrieved from https://www.latimes.com/archives/la-xpm-1992-04-03-vw-385-story.html

Patridge, E.A., et al. (2017). An extra-uterine system to physiologically support the extreme premature lamb. Nature Communications. Retrieved from https://www.ncbi.nlm.nih.gov/pmc/articles/PMC5414058/

Randall, V., & Randall, C.T. (2008, Mac 22). Built in Obsolescence: The Coming End to the Ab0rtion Debate.

University of Nottingham. (2012, Mac 1). Artificial ‘womb’ unlocks secrets of early embryo development. Retrieved from https://www.nottingham.ac.uk/news/pressreleases/2012/march/artificial-womb-unlocks-secrets-of-early-embryo-development.aspx


Betapa Islam Sangat Menjaga Kucing

Kucing adalah satu spesies haiwan yang begitu akrab dengan manusia bukan sekadar menjadi haiwan peliharaan tetapi juga menjadi sebagai seorang kawan dan sahabat bagi manusia. Malahan kucing berupaya memupuk nilai kasih sayang dan empati dalam diri manusia.

Alkisah yang berbeza sehingga menimbulkan kehairanan di mana letaknya hati, naluri dan perikemanusiaan bagi orang-orang yang menzalimi haiwan yang secomel ini. Menurut Berita Harian 8 Mei 2020, polis sedang menyiasat perbuatan kejam sekumpulan wanita yang memijak-mijak kucing sehingga mati dan rakaman video berdurasi tiga minit yang tular itu memaparkan tiga wanita bergilir memijak anak kucing sehingga mati..

Susulan video ini harus dijelaskan bahawa perkara tersebut bertentangan dengan apa yang dianjurkan oleh Islam. Islam menganjurkan umatnya untuk berbuat ihsan kepada setiap sesuatu. Sabda Nabi Muhammad ﷺ:

“Sesungguhnya Allah telah mewajibkan berbuat ihsan kepada setiap sesuatu”.

(HR Muslim:1955).

Syeikh Abd al-Rahman bin Nasir al-Sa’di  menyebutkan bahawa berbuat ihsan itu termasuklah kepada semua kategori manusia, bahkan merangkumi kepada haiwan-haiwan. Sehinggakan pada saat ingin menyembelih haiwan juga dituntut berbuat ihsan.

Bahkan seekor kucing mempunyai keutamaan tersendiri di dalam Islam sehingga dirinya tidaklah dianggap sebagai najis kerana merupakan haiwan peliharaan yang berkeliaran di dalam rumah  dan sudah sebati dengan kehidupan manusia.

Kabshah binti Ka‘ab bin Malik meriwayatkan bahawa pada suatu hari Abu Qatadah berada di dalam rumah kemudian dia telah menyediakan sebekas air untuk dijadikan tempat mengambil wudhu’. Kemudian, datang seekor kucing meminum air tersebut lalu Abu Qatadah membiarkan sahaja kucing itu meminum air daripada bekas tersebut. Abu Qatadah perasan yang Kabsyah memandang kepadanya lalu dia bertanya : “Adakah kamu merasa pelik wahai anak saudaraku?” Kabsyah menjawab : “Ya” . Lalu, Abu Qatadah menjelaskan bahawa Rasulluah SAW pernah bersabda yang bermaksud :

“Sesungguhnya kucing itu tidak najis kerana ia adalah binatang yang berkeliaran di sekeliling kamu.”

(HR Abu Daud:75).

Kezaliman terhadap haiwan bernama kucing ini juga telah dipertontonkan balasannya sepertimana yang diriwayatkan daripada Abdullah Ibnu Umar bahawasanya Rasulullah ﷺ bersabda:

Maksudnya: “Seorang perempuan telah diazab disebabkan seekor kucing yang dia kurung sehingga ia (kucing itu) m4ti kelaparan. Maka wanita tersebut masuk ke dalam neraka disebabkannya.”

Dapat difahami bahawa perempuan itu telah dimasukkan ke dalam api neraka oleh kerana perbuatannya terhadap kucing. Namun sambungan hadis ini menceritakan perbuatan zalim perempuan tersebut terhadap kucing iaitu dikatakan kepadanya yang bermaksud:

“Kamu tidak memberi makan dan minum kepadanya ketika kamu mengurungnya. Dan kamu tidak melepaskannya sehingga dia boleh makan serangga yang berada di tanah”.

(HR Bukhori: 2365).

Sesungguhnya ada suatu pelajaran yang perlu diambil iktibar daripada hadis ini kerana perbuatan wanita yang hanya tidak memberi makan dan minum kepada kucing tersebut ketika mengurungnya mengundang dirinya menjadi makanan api neraka.

Apatah lagi perbuatan zalim dengan memijak-mijak tanpa peri kemanusiaan, membunuh dengan sengaja tanpa sebab, menyakiti tubuh badannya dan lain-lain lagi sudah tentu menerima balasan yang lebih dahsyat.

Sesekali kita jangan begitu kerana perbuatan tersebut bukanlah menunjukkan kita sebagai makhluk yang punya akal dan punya timbang rasa hati. Jangan pernah kita menzalimi kucing atau haiwan yang lain kerana datang mereka bukan tanpa sebab tetapi datang mungkin menjadi asbab pembawa rezeki dan rahmat buat kita sekeluarga.

Sesekali jangan kita pernah berbuat demikian dan kalau pernah maka pohonlah keampunan dan mulalah berazam bersikap baik terhadap kucing dan segenap haiwan. Malahan perbuatan bersikap baik ini turut dijanjikan pahala sebagai ganjaran.

Dalam satu hadis daripada Abu Hurairah bahawasanya baginda telah ditanya oleh para sahabat: “Wahai Rasulullah, apakah kami mendapat pahala berbuat baik kepada haiwan?”. Rasulullah menjawab: “Ya, (berbuat baik) kepada semua makhluk bernyawa akan mendapatkan pahala.”

(HR Bukhori: 6009).

Kalau tidak mampu untuk memberi sedikit makanan kepada mereka atau tidak mampu menjaga mereka lagi maka perlakukanlah dengan baik dan cara yang betul. Usahlah ditendang dan dicederakan dengan sengaja kerana apa perasaan seandainya kita yang berada di tempatnya.

RUJUKAN:

Lihat Shahih Bukhori, Bab Fil Shirbi, Bab Fadhl Saqyi Al-Ma’, Hadith No. 2365 dam Kitab Al-Adab, Bab Rahmat An-Nas Wal Baha’im. Hadith No:6009.

Raja Noraina Raja Rahim, Polis Siasat Wanita Pijak Anak Kucing, BH Online, https://www.bharian.com.my/berita/kes/2020/05/686469/polis-siasat-wanita-pijak-anak-kucing

Portal Rasmi Pejabat Mufti Wilayah Persekutuan, https://muftiwp.gov.my/artikel/al-kafi-li-al-fatawi/3937-al-kafi-1503-adakah-sah-solat-jika-kucing-bermain-main-di-kaki


Perang Troy: Legenda Yunani Yang Masyur Sehingga Hari Ini

Nama seperti Achilles pastinya terus muncul dalam benak kita apabila memperkatakan tentang Perang Troy yang melibatkan antara pakatan-pakatan negara kota Yunani yang diketuai oleh Raja Agememmon melawan Troy yang diketuai oleh Raja Priam. Untuk rekod, Pengepungan Troy dicatatkan dalam epik hebat Illiad yang ditulis oleh Homer.

Epik ini menceritakan tentang pengepungan yang berlaku sekitar 1194 hingga 1184 SM. 10 tahun lamanya… Apa yang menariknya, kita tak akan dapat melihat pengepungan yang berlaku selama seperti mana yang dicatatkan dalam legenda ini melainkan dalam Perang Troy.

Kalau kita membaca epik Illiad, kita mungkin akan mengatakan bahawa punca utama terjadinya perang ini apabila Helen, isteri kepada Raja Menelaus daripada Sparta dirogol oleh anak raja Priam, Helen sebelum dibawa lari ke Troy. Versi yang lainnya pula mengatakan bahawa mereka berdua saling jatuh cinta lalu lari ke Troy.

Walaupun apa yang diperkatakan oleh Epik Illiad, segelintir sejarawan percaya sekiranya perang ini benar-benar terjadi dalam sejarah, pastinya motif utama serangan itu bersifatkan ekonomi. Ini kerana Troy yang lokasinya terletak di Darndenelles membolehkan Troy mengawal perdagangan di antara timur dan barat, daripada Laut Hitam sehinggalah ke Laut Mediterranean. Antara kekayaan yang dimiliki oleh Troy ialah bijiran-bijiran dan besi terbaik di dunia ketika itu, serta tidak lupa juga kayu-kayu berkualiti yang digunakan untuk proses membuat kapal.

Berdasarkan rekod Homer, kononnya setiap negara kota Yunani menyediakan sekurang-kurangnya 1200 buah kapal untuk pengepungan itu berserta dengan jumlah askar yang tidak terkira banyaknya. Pahlawan-pahlawan hebat yang setia bersama dengan pakatan tentera Yunani yang diketuai oleh Agamemnon daripada Mycanae serta Menelaus daripada Sparta serta tidak lupa jeneral hebat seperti Achilles yang terkenal dengan legenda seorang lelaki yang kebal. Kononnya ketika bayi, dia dicelupkan di sebuah Sungai Styx yang menjadikan seluruh tubuhnya kebal kecuali satu bahagian kecil di tumitnya. Maka satu-satunya cara untuk membunuh Achilles ialah dengan menyerang bahagian tumit yang tidak kebal itu.

Bagi pihak Trojan pula, mereka pastinya berbangga dengan kehebatan Hector yang merupakan putera kepada Raja Priam yang selepas ini, akan bertempur dengan gagahnya dengan Achilles yang kebal itu. Pada awalnya, negara pakatan Yunani berpakat mahu melakukan serbuan ke atas pasukan Troy tetapi berhasil dengan kegagalan menyebabkan ianya menjadi sebuah pengepungan ke atas kota Troy.

Namun, seperti yang mana yang diperkatakan oleh Holmes dalam epiknya, kepungan ini tidaklah menghasilkan kejayaan seperti mana yang diharapkan. Sepanjang 10 tahun pengepungan itu, kesan lebih kepada pasukan Yunani.

Namun, apa yang menarik tentang pengepungan ini ialah kisah-kisah mitos dan legenda yang menyelubunginya. Antaranya kononnya pertempuran ini, terjadinya salah faham antara Achilles dengan Agamemnon sehingga membuatkan Achiless membawa askarnya jauh dari medan pertempuran dan ini telah menyebabkan Yunani kalah teruk dalam pertempuran. Diceritakan ketika Achilles memilih untuk tarik diri, Hector telah memimpin bala askar Troy membantai setiap bala askar Yunani sehingga sampai ke pantai. Salah seorang yang terbunuh ketika pertempuran ini ialah sahabat Achilles sendiri iaitu Patrocolus membuatkan Achiless naik amuk lalu menyertai pertempuran laksana seekor singa lapar.

Dikatakan bahawa tiada satu pun ketumbukan askar Troy mampu menghalang amukan daripada Achilles. Bahkan ketika itu, mitos bercerita bahawa dewa-dewi cuba menenangkan Achilles. Bahkan salah satu daripada dewa sungai, Scamander dikatakan naik berang dengan amukan Achilles yang dikatakan telah mengotori sungai dengan mayat-mayat askar Troy. Mujurlah sebelum Troy dihancurkan, Achilles menjumpai dalang disebalik kematian sahabatnya iaitu Hector anak Raja Priam.

Achilles ketika pertarungan secara berdepan antara Hector dan Achilles, mereka berdua bermain ‘kejar mengejar’ di sekeliling Kota Troy selama 3 kali pusingan sehingga memaksa dewi-dewi mereka masuk campur dan memaksa Hector untuk bertarung depan-depan dan berhenti berlari. Terpaksa akur dengan campur tangan itu, maka mereka berdua pun bertempur dengan hebatnya sebelum Achilles sendiri memenangi pertempuran.

Namun, kematian Hector telah menimbulkan kemarahan daripada Raja Priam. Maka dicari pelbagai cara untuk membunuh Achilles. Antara versinya dikatakan bahawa Helen telah memanah tumit kaki Achilles yang tidak dipengaruhi oleh ilmu kebalnya ketika Achilles sedang berjalan-jalan di sekitar kota Troy. Ada pula yang mengatakan bahawa Achilles telah jatuh cinta dengan salah seorang puteri Troy bernama Polyxena ketika penaklukan tersebut lalu Polyxena meminta agar ayahnya menikahkan dengan Achilles.

Ayahnya pula beranggapan inilah detik untuk menjalinkan hubungan keamanan kembali. Namun ketika Polyxena sedang bermesra dengan Achilles di sekitar taman bunga di sekitar Troy, Paris dikatatakan telah bersembunyi di celahan semak lalu menggunakan kesempatan itu untuk memanah tumit Achilles. Kematian Achilles ini memang betul-betul memberikan kesan maksima kepada ketumbukan askar Yunani. Keadaan tentera Yunani ketika itu memang betul-betul terdesak.

Maka ketika inilah munculnya seorang lagi penyelamat Yunani bernama Ulysses yang telah mencipta seekor kuda kayu gergasi. Kuda gergasi itu ditinggalkan di tengah-tengah medan perang sambil di dalamnya ianya mengandungi Ulusses dan pahlawan-pahlawan Yunani. Tentera Yunani yang selebihnya dikatyakan telah berlayar kembali ke negara-negara kota mereka.

Ini meninggalkan gambaran kepada Trojan seolah-olah Yunani telah menyerah kalah dalam pengepungan itu. Kuda kayu itu pula dibawa oleh Trojan ke dalam kota mereka, menyangka bahawa ianya ialah sebuah simbol keagamaan orang Yunani tanpa mereka mengetahui bahawa ianya sebuah helah Yunani. Dicatatkan pada waktu malam, Ulysses dan semua pahlawan Yunani yang berkampung dengan diam dalam kuda kayu itu telah memanjat keluar lalu memberikan isyarat kepada armada kapal Yunani yang berkampung tidak jauh daripada situ lalu membuka pintu masuk ke dalam Troy. Apa lagi, serangan mengejut berlaku dan dikatakan bahawa seluruh Troy dibakar tanpa belas kasihan.

Dikatakan hanya beberapa orang sahaja yang sempat lari daripada bala yang menimpa seluruh Troy salah seorang daripadanya ialah Putera Aeneas yang selepas itu akhirnya mengasaskan sebuah kota berdekatan dengan Itali pada hari ini.


Malaria Dan Sejarahnya

Malaria adalah sebuah penyakit yang telah memporak-perandakan tamadun manusia sejak beribu-ribu tahun yang lalu. Malaria telah dikenali lebih 4000 tahun di dalam sejarah. Perkataan malaria itu dari bahasa itali yang membawa maksud “udara yang tidak baik” atau “bad air”. Berdasarkan catatan sejarah, malaria telah mempengaruhi populasi serta sejarah peradaban manusia itu sendiri.

Penyakit malaria adalah disebabkan jangkitan oleh sebuah parasit protozoa unisel dari genera Plasmodium. Kini, terdapat 5 spesies parasit Plasmodium yang diketahui menjangkiti manusia dan ianya adalah seperti berikut;

Malaria ini adalah penyakit bawaan vektor, yang bermaksud disebarkan atau dijangkiti daripada gigitan haiwan atau serangga. Malaria disebarkan atau dijangkiti daripada gigitan nyamuk betina daripada genera Anopheles yang mengandungi parasit Plasmodium infektif.

*Funfact: Nyamuk jantan, hanya memakan nektar dari bunga, manakala nyamuk betina juga makan nektar bagi tenaga, tetapi perlukan darah untuk nutrien tambahan bagi menghasilkan telur-telurnya.

Malaria kini merupakan penyakit berjangkit yang paling berbahaya didunia, berikutan jumlah penghidap yang meningkat saban tahun, dan angka kematian disebabkan malaria dianggarkan 500,000-1 Juta kematian setiap tahun. 90% daripada kes malaria adalah di Benua Afrika, manakala selebihnya di Amerika Selatan, Asia Tengah, Asia Tenggara serta China dan India.

Berdasarkan angka diambil dari laman sesawang CDC (Central Disease Control), pada tahun 2016 dianggarkan terdapat sejumlah 216 juta kes malaria di seluruh dunia serta terdapat 445,000 kematian direkodkan pada tahun yang sama dan majoritinya adalah golongan kanak-kanak dari Benua Afrika.

Sejarah Kuno Malaria

Simptom atau gejala malaria mula disebut-sebut di dalam kitab perubatan kuno tamadun cina. Pada tahun 2700 SM, beberapa ciri simptom yang kini dikenal pasti sebagai malaria dijelaskan di dalam Kitab Nei Ching, ‘The Canon of Medicine’. Kitab Nei Ching ini telah disunting oleh Maharaja Huang Ti.

Kemudian malaria menjadi terkenal di dalam tamadun Yunani di Greece menjelang kurun ke-4 SM. Malaria dipertanggungjawabkan keatas kemerosotan populasi penduduk di bandar-bandar Greek. Menjelang zaman Pericles, terdapat  rujukan menyeluruh ke atas malaria di dalam kesusasteraan Greek serta pengurangan populasi penduduk juga telah direkodkan.

Di dalam kitab ‘Sushruta Samhita’, iaitu sebuah kitab perubatan purba teks Sanskrit, simptom demam malaria telah dinyatakan serta diketahui berpunca akibat gigitan serangga.

Funfact: Tahukah anda bahawa Firaun Tutankhamun juga merupakan seorang penghidap penyakit malaria yang teruk? Penemuan ini adalah berdasarkan ujian DNA keatas mumia Tutankhamun turut menemukan DNA parasit malaria dari spesies Plasmodium falciparum.

Peristiwa penting penemuan malaria.

Parasit malaria pertama kalinya ditemukan oleh pakar bedah tentera Perancis Charles Louis Alphonse Laveran pada 6 November 1880. Laveran yang ketika itu ditempatkan di Constantine, Algeria yang merupakan koloni kepada Perancis. Hasil penelitian Laveran pada darah pesakit, menemui parasit Plasmodium. Laveran memenangi Hadiah Nobel pada tahun 1907 berdasarkan penemuan ini.

Pengenalpastian bahawa malaria disebarkan oleh nyamuk adalah hasil kajian kumpulan pengkaji dari Itali iaitu Giovanni Batista Grassi, Amico Bignami dan Giuseppe Bastianelli. Mereka mengumpul nyamuk dari spesies Anopheles claviger dan memberi mereka “hidangan darah” dari pesakit yang diketahui mempunyai malaria. Pada tahun 1899, nyamuk yang dijangkiti oleh malaria dari Rome, dihantar ke London untuk menjangkiti dua sukarelawan. Hasilnya, kedua-dua sukarelawan telah menghidap malaria. (Mujur sekarang ada tikus makmal dan bukannya manusia).

Kitaran Hidup Parasit Plasmodium Dan Bagaimana Seseorang Dijangkiti Malaria?

Ekologi malaria adalah berdasarkan kebolehan parasit Plasmodium itu menjangkiti dua kumpulan hos “perumah” kepada jangkitan, iaitu nyamuk betina dari genera Anopheles dan manusia. *Sila baca perlahan-lahan sebab agak rumit*

Manusia (Kitaran Hati)

Manusia (Kitaran Darah 1)

Manusia (Kitaran Darah 2)

Bagi Nyamuk.

Simptom Manusia Yang Dijangkiti Malaria:

Simptom yang lain adalah;

Ujian Diagnostik Malaria.

Ujian diagnostik adalah dilakukan melalui pemerhatian sel darah merah melalui mikroskop menggunakan teknik lumuran darah yang diwarnakan oleh perwarna Giemsa. Pemerhatian ini dilakukan bagi mengesan kehadiran organisma parasit Plasmodium itu tadi. Pengenalan atau perbezaan spesies parasit Plasmodium sangat penting, berikutan rawatan atau ubatan berbeza diperlukan bagi spesies tertentu.

Selain itu, ujian berdasarkan PCR (polymerase chain reaction) bagi mengesan asid nukleik parasit Plasmodium serta ujian ELISA (enzyme linked immunosorbent assay) bagi mengesan protein spesifik parasit Plasmodium juga turut digunakan.

Seterusnya, terdapat ujian ringkas/cepat menggunakan kit. Ia memerlukan serum darah. Jika positive +, bermaksud pesakit mempunyai malaria. Walaubagaimanapun, ujian tambahan dilakukan bagi memastikan pesakit benar-benar mempunyai penyakit malaria.

Lumuran darah yang telah diwarnakan dengan pewarna Giemsa.

Ubatan Malaria & Sejarah Penemuannya

Artemisinin.

Pada kurun ke-4 SM, tumbuhan yang dikenali sebagai Qinghao atau bahasa saintifiknya (Artemisia annua) telah dinyatakan di dalam kitab perubatan ‘52 Remedies’. Kitab ini dijumpai di dalam sebuah makan dari tapak arkeologi di China yang dinamakan Mawangdui. Sifat “anti-demam” tumbuhan ini pertama kalinya dinyatakan oleh Ge Hong pada zaman Dinasti Yin Timur.

Bahan aktif tumbuhan Qinghao iaitu artemisinin pertama kali diekstrak oleh saintis China Tu Youyou pada tahun 1971 yang telah direkrut bersama-sama 499 orang saintis lain oleh kerajaan China ketika Perang Vietnam untuk “Project 523” bagi mencari penawar kepada penyakit malaria berikutan kematian ramai anggota tentera akibat malaria berbanding Perang Vietnam itu sendiri. Artemisinin kini menjadi ubat anti-malaria yang kuat dan efektif terutama sekali apabila digunakan dengan ubatan anti-malaria yang lain.

Tu Youyou memenangi Hadiah Nobel kategori Fisiologi dan Perubatan pada tahun 2015 diatas pembabitan beliau dalam menemui antara ubatan terpenting dalam sejarah manusia.

Quinine

Menjelang kurun ke-17, berikutan penemuan “Dunia Baru” oleh pihak Sepanyol di Amerika Selatan, Mubaligh Jesuit mempelajari dari orang asli tentang kulit kayu berubat yang digunakan dalam rawatan menyembuhkan demam.

Dengan kulit kayu berubat ini, Countess Chinchón, isteri kepada Wizurai Peru, telah disembuhkan dari demamnya. Kulit kayu berubat tersebut dinamakan sebagai Kulit Kayu Peruvian manakala pokoknya dinamakan Pokok Chinchon, berdasarkan nama Countess itu tadi. Bahan aktif yang diekstrak daripada kulit kayu tersebut dinamakan Quinine. Bersama-sama Artemisinin, Quinine merupakan antara ubatan anti-malaria yang paling efektif bagi manusia.

Chloroquine

Chloroquine telah dijumpai oleh penyelidik dari Jerman iaitu Hans Andersag pada tahun 1934 di makmal perubatan Bayer. Hanya selepas Perang Dunia ke-2, chloroquine akhirnya diperkenalkan sebagai ubatan anti-malaria yang selamat serta efektif pada tahun 1946 oleh para saintis dari Amerika Syarikat serta England.

Tu Youyou, Ahli kimia dari Qinghaosu Research Center, China. Beliau menemukan ubatan anti-malaria Artemisinin. “Happy Birthday Tu Youyou”

Penutup

Walaupun terdapat pelbagai ubatan serta rawatan efektif untuk malaria, pencegahan itu lebih baik dari rawatan. Maka dengan itu, kawalan populasi vektor iaitu nyamuk itu tadi, harus dititikberatkan. Bersihkan kawasan rumah dari segala takungan air yang dikhuatiri menjadi tempat pembiakan nyamuk. Pemakaian baju berlengan panjang serta seluar panjang wajib dikenakan. Penggunaan kelambu serta semburan nyamuk juga berkesan. Oleh kerana nyamuk aktif dari waktu senja sehingga malam, perlindungan ketika waktu malam sangat penting.

Rujukan:

Blood & Tissue Protozoa, Chapter 52, Page 360~363. Review of Medical Microbiology and Immunology by Warren Levinson. Tenth Edition. McGraw Hill/Lange.

Malaria History

Laveran and Discovery of Malaria

Malaria Biology

Malaria Laboratory Diagnosis


Iktibar Dari Call Of Duty

Bagi peminat permainan first person shooter (FPS), pasti nama terawal yang muncul dalam kepala ialah Call of Duty. Dan bagi peminat Call of Duty, nama-nama ini pasti tidak asing setiap kali anda bermain. Nama-nama seperti John Price (Billy Murray (EastEnders)), John ‘Soap’ Mactavish (Kevin McKidd (Grey’s Anatomy)), Jonathan Irons (Kevin Spacey (House of Cards, Se7en)) dan Alex Mason (Sam Worthington (Clash of the Titans, Hacksaw Ridge)) sinonim dengan peminat siri Modern Warfare, Black Ops dan Advanced Warfare. Walaupun permainan punya latar masa dan tempat berbeza, terdapat banyak persamaan yang dikongsi yang menjadikan Call of Duty sebagai permainan video terbesar di dunia.

1. Ikatan persaudaraan sesama anggota tentera.

Letaklah tentera dalam mana-mana latar masa atau tempat Call of Duty dan anda akan dapati persaudaraan antara mereka amat erat. Ini kerana askar-askar ini saling melindungi antara satu sama lain dalam situasi genting seperti terperangkap kala pihak musuh menggunakan mesingan (Burn’em Out: Call of Duty World At War) atau dikejar pihak musuh untuk melepaskan diri (Game Over: Call of Duty 4: Modern Warfare). Dan mereka juga memahami kesukaran dialami di medan perang atau di tempat asing, menjadikan askar-askar ini satu unit yang padu dan sukar ditewaskan. Dan ini satu ciri, selain menambah rasa hormat saya kepada anggota tentera, ia sebenarnya menambah elemen emosi sehingga membuatkan pemain kadang-kadang emosi akan penderitaan yang dialami mereka. Bagi peminat, saya meneka saat paling emosi untuk siri ini ialah apabila Soap mati akibat pendarahan banyak semasa misi Blood Brothers dan Price tidak dapat menerima hakikat kematian protege merangkap orang kanannya itu.

2. Kuasa sentiasa jadi rebutan.

Mengejar kuasa satu tema yang tidak asing dalam setiap siri Call of Duty. Lihat saja senarai siri permainan dari Call of Duty berlatar belakangkan Perang Dunia Kedua sehinggalah Infinite Warfare berlatar belakangkan masa depan dan perang di angkasaraya, satu tema yang sentiasa muncul ialah elemen merebut kuasa. Bagi peminat geopolitik dan realpolitik, kuasa sentiasa menjadi agenda utama antagonis atau kuasa besar dalam siri ini. Ini kerana bagi mereka, bila mereka ada kuasa, mereka mampu melakukan apa saja untuk mengesahkan kedudukan mereka sebagai pemimpin atau meneruskan agenda berikutnya. Dan ini bukan perkara asing bukan saja dalam dunia permainan video tetapi juga di dunia sebenar di mana ada sesetengah pemimpin mengamalkan taktik kotor untuk mengukuhkan kuasa di tampuk pemerintahan atau melancarkan rampasan kuasa. Dan mereka tidak teragak-agak memanipulasi mana-mana insiden atau menuduh kumpulan pengganas untuk menjustifikasi tindakan mereka.

Terlalu banyak contoh dalam permainan ini dilihat sama dengan apa yang berlaku di dunia sebenar. Berikutan kematian Presiden Yaser al-Fulani di Timur Tengah di tangan Khaled al-Assad dalam misi The Coup, pihak Barat terutama Amerika Syarikat masuk campur atas alasan menstabilkan semula rantau tersebut. Ini yang berlaku di Iraq dan Afghanistan pada hari ini. Begitu juga tindakan Vladimir Makarov, antagonis utama Modern Warfare 3 merampas kuasa daripada Presiden Rusia, Boris Vorshevsky atas alasan Vorshevsky lemah dan mendapatkan akses senjata nuklear. Taktik ini digunakan di sesetengah negara atas alasan yang sama. Dan anda kata, ini cuma permainan budak-budak?

3. Perang bukan solusi.

Satu perkara menarik bila berbicara tentang permainan ini ialah ada yang mengatakan permainan ini menggalakkan peperangan. Hakikatnya, pada saya ia sama sekali langsung tidak menggalakkan sentimen perang dalam kalangan pemain seperti kami. Bila mana kami bermain permainan ini, tanpa mengira latar masa atau tempat, kami menyaksikan kekejaman perang di depan mata tanpa mengira pihak mana, sekutu atau musuh. Dan bila mendengar bilangan yang terkorban angkara perang, ia sebenarnya satu isyarat kepada kami untuk mengambil iktibar agar ia tidak berulang kembali pada masa akan datang.

Bagi yang selalu bermain Call of Duty: World at War, pada akhir permainan, Treyarch, pengeluar siri Black Ops, menyiarkan video serangan bom atom ke atas Hiroshima dan Nagasaki, ucapan Jeneral Douglas MacArthur selepas Jepun menandatangani dokumen penyerahan kalah mereka dan bilangan manusia terbunuh semasa Perang Dunia Kedua. Melihat statistik yang ditunjukkan itu saja sudah cukup menginsafkan dan mengingatkan kepada kita bahawa perang, walau secantik mana ia dikhabarkan kepada orang ramai sebagai satu propaganda, ia satu senario yang dahsyat yang memperlihatkan kemusnahan manusiawi dari segi moral. Walaupun ada mengatakan senario yang ditunjukkan dalam Call of Duty 1, Call of Duty 2, Call of Duty 3 dan World at War tidak realistik, perlancaran versi baru senario Perang Dunia Kedua, Call of Duty: WWII pada tahun ini oleh Sledgehammer bakal mengubah segalanya

4. Pilihan atau strategi yang diambil.

Setiap kali kita bermain siri permainan Call of Duty, ada sesetengah masa di mana dalam misi-misi atau tahap kesukaran yang dipilih, pilihan atau strategi yang dipilih kadang-kadang memakan diri. Banyak cara kita boleh gagal dalam permainan tersebut sama ada dibunuh, terkena bom tangan, duduk berhampiran tong minyak atau kenderaan atau menyebabkan sekutu mati terbunuh. Dan itu sebenarnya mendorong saya merenung tentang kehidupan di dunia fana’ ini terutama bagi yang bertugas di perbatasan. Tidak seperti dalam permainan di mana kita boleh bermula semula dari checkpoint sebelumnya, dalam kehidupan sebenar, tidak ada butang reset. Apa saja pilihan yang diambil, kita terpaksa menerima cabaran yang dilontarkan kepada kita untuk terus hidup atau kekal bersaing. Dan sekiranya kita salah membuat pilihan, kita sendiri menanggung akibatnya untuk jangka masa lama.

Begitu juga dengan strategi. Sudah menjadi kelaziman bila kita melihat halangan atau bilangan musuh yang menanti, kita sudah ada pelan strategi sendiri. Tetapi bila kita menghadapi senario luar biasa, mahu tak mahu, kita perlu ada pelan tambahan untuk tangani situasi tersebut. Dan ini sesuatu yang biasa dipaparkan dalam siri permainan Call of Duty di mana watak-watak terlibat terpaksa berinovasi demi memastikan matlamat mereka tercapai. Ia bukan sesuatu yang asing bahkan ia sesuatu yang harus diaplikasikan dalam kehidupan seharian.

Ini kerana hidup sentiasa menawarkan cabaran yang berbeza, kadang-kadang dalam cara yang membuatkan kita tergelincir. Inovasi bukan saja membantu kita mencapai matlamat ditetapkan malah membantu kita melihat dunia dari sudut berbeza. Contoh inovasi dalam siri ini ialah Down the Rabbit Hole di mana Task Force 141 dan pasukan Delta meletupkan siling bilik kebal untuk menyelamatkan Presiden Vorshevsky.

Sebagai penutup, siri permainan Call of Duty bukan sekadar permainan video semata-mata. Ia sebenarnya satu perjalanan penuh emosi yang membuatkan kita merenung tentang erti kehidupan dan pilihan yang kita ambil semasa melaluinya. Mungkin ada yang kata Call of Duty tidak sehebat permainan video FPS lain seperti Battlefield dan Medal of Honor tetapi bagi saya, ia satu permainan hebat di hati saya. Dan saya tutup dengan kata-kata ini, “It doesn’t take the most powerful nations on Earth to create the next global conflict. All it takes is the will of a single men.” (Vladimir Makarov)


Kota Purba Orang Aztec Dibina Atas Tasik

Berikut adalah surat Hernan Cortes kepada Raja Sepanyol pada masa tersebut, yang begitu teruja dengan kepadatan dan keluasan Kota Tenochtitlan yang didiami oleh orang asal Mesoamerika pada masa tersebut. Siapa kata mereka tak maju dan merupakan puak yang tidak sophiscated? Bahkan Tenochtitlan juga boleh digelar sebagai “Venice Mesoamerika” di atas statusnya sebagai sebuah kota metrópolis di atas Tasik Texcoco.

Tenochtitlan didirikan di atas sebuah pulau kecil yang berada di Tasik Texcoco. Pemilihan yang dilakukan pula tidak dilakukan secara rawak, jikalau mengikut legenda puak Mexica (yang kemudiannya dikenali sebagai Aztec), kehadiran sebuah helang di atas sebuah kaktus telah memberikan petanda bahawa itu merupakan tempat yang bakal menjadi nadi Empayar Aztec.

Kunci perkembangan Empayar Aztec bermula di Tenochtitlan, di mana pelbagai projek kejuruteraan mega seperti pembinaan jambatan dan saliran yang luas dijalankan bagi menghubungkan pulau-pulau kecil di sekeliling Tasik Texcoco (seperti Tlatelolco). Pembinaan chinampas, sebuah pulau mini buatan manusia yang berfungsi sebagai kebun tanaman telah membantu untuk memberi sumber makanan kepada kota Tenochtitlan. Kemajuan agrikultur ini telah membantu dalam menyambung beberapa kawasan yang sedia ada di Tasik Texcoco.

Hasil ini merupakan suatu pencapaian yang hebat bagi Empayar Aztec. Bayangkanlah, sebuah kota yang terhad dari segi tanah, mampu menyambungkan pulau-pulau yang lain menggunakan laluan air sahaja. Proses yang begitu rumit dan memakan masa ini yang telah mengejutkan rombongan Sepanyol yang dipimpin oleh Hernan Cortes pada tahun 1520.

Tidak dapat dinafikan bahawa chinampas
telah membawa kepada kemajuan Tenochtitlan dalam membuat sistem jajaran
lebuhraya airnya yang tersendiri. Ia juga telah membantu dalam sistem
empangannya yang memisahkan di antara air masin dan air tawar.

Jika menyusuri dari sudut pentadbiran kota, Tenochtitlan juga telah
dibahagikan kepada beberapa kawasan besar yang dikenali sebagai campan. Di dalam sebuah campan,
terdapat beberapa sub-kawasan yang dikenali sebagai calpolli. Setiap
sub-kawasan mempunyai pasar, sekolah dan juga tempat keagamaan yang dibina oleh
bangsawan (ketua bagi sub-kawasan tersebut). Selain itu, kesemua golongan di
Tenochtitlan, dari pelbagai lapisan masyarakat dan jantina mempunyai akses
pendidikan yang luas.

Lokasi yang paling menarik terletak di tengah-tengah kota, berdirinya sebuah piramid berkembar setinggi 60-meter yang dikenali sebagai Templo Mayor. Zon ini dikenali sebagai ‘Zon Suci’. Di samping itu, zon tersebut mempunyai beberapa bangunan yang dikhaskan bagi dewa-dewa mereka seperti Tlaloc (yang memerlukan ritual korban kanak-kanak menangis) dan juga Huitzilopochtli (yang memerlukan jantung yang masih berdegup milik ritual korban).

Terdapat juga sekolah yang dikhaskan bagi para bangsawan dan juga sebuah padang bola (ya, ini merupakan signifikan yang besar bagi mereka) dan padang tersebut harus dibina disebelah piramid dewa Huitzilopochtli. Mengapa? Ia melambangkan ritual mereka, bahawa bola tersebut merupakan kepala si korban ritual dan kemenangan sesebuah kumpulan dalam permainan bola ini biasanya akan dikorbankan atas dasar penghormatan yang besar.

Berbalik kepada kota Tenochtitlan, istana pada zaman Raja Montezuma mempunyai zoo, akuarium dan juga taman botani persendirian yang pada masa tersebut amatlah jarang untuk dilihat. Pelbagai jenis tumbuhan dan haiwan eksotik terdapat di dalam istana Montezuma.

Jalan raya daratan yang luas juga membantu dalam melancarkan trafik penduduk Tenochtitlan yang berjumlah hampir 200,000 penduduk (hampir sama seperti jumlah kepadatan penduduk di Paris dan Naples). Cortes juga pernah mencatatkan bahawa keluasan jalan raya tersebut mampu memuatkan 10 ekor kuda bersebelahan satu sama lain dalam laluan yang sama.

Pada zaman Raja Nezahualcoyotl, sebuah dam
kecil berukuran 17 km dibina bagi mengawal paras kenaikan air dan juga akses
kepada sumber air tawar. Terdapat juga pelbagai plaza-plaza luas yang boleh
dijadikan sebagai pasar mega terbuka yang mampu memuatkan hampir 60,000 orang
dalam satu masa.

Walau bagaimanapun, ketamakkan Cortes, penyebaran epidemik campak dari orang Eropah dan juga perluasan jajahan Sepanyol telah menghancurkan kota ini pada tahun 1521. Apa yang lebih mengejutkan, adalah pelan pihak Sepanyol untuk mengeringkan tasik tersebut secara berperingkat bagi memudahkan pembinaan kota dan tempat tinggal bagi para koloni dari Sepanyol. Orang Sepanyol mula membina rumah mengikut acuan rumah di Eropah seperti di Seville. Tapak Templo Mayor juga telah dimusnahkan dan dibina tempat pentadbiran Empayar Sepanyol di Amerika sebagai suatu simbolik dalam menjatuhkan tamadun dan budaya Aztec.

Orang Sepanyol mungkin telah menemukan “Tenochtitlan” sukar untuk
dikatakan. Nasib baik beberapa perkataan Nahuatl telahpun di pinjam dalam
bahasa Sepanyol (dan seterusnya ke bahasa Inggeris) untuk memudahkan cara
penyebutannya seperti tomatl (tomato), chocolātl (chocolate) dan ahuacatl
(avocado). Mereka melakukan penggabungan nama bandar itu sebagai “Mexico”,
ataupun “tempat puak Mexica” atau Aztec. Untuk sesuatu tempoh masa,
bandar itu juga pernah dipanggil oleh nama, Mexico-Tenochtitlan.

Pengeringan menyeluruh Tasik Texcoco dapat dilihat pada masa kini, yang mana ianya sekarang dikenali sebagai Mexico City – sebuah kota yang dibina semula selepas pengeringan Tasik Texcoco.

P.S: Penulis bakal melanjutkan pengajian ke Mexico City selama setahun bagi
mendalami sejarah dan budaya tamadun di Mesoamerika dan Mexico. Saya berharap
para pembaca dapat sedikit sebanyak ilmu dari sudut yang jarang dilihat dan
doakan juga saya selamat berangkat dan pulang ke Malaysia bagi meneruskan
artikel-artikel berkenaan tema yang sama.

RUJUKAN:

Aguilar-Moreno,
M. (2009). Handbook to Life in the Aztec World. New York: Facts on File.

Cortés, H. and
Gayangos y Arce, P. (2007). Cartas y relaciones de Hernan Cortés al emperador
Carlos V. Mairena del Aljarafe (Espagne): Extramuros.

Invicta (2018).
Tenochtitlan -The Venice of Mesoamerica (Aztec History).  Available at:
https://www.youtube.com/watch?v=fmHVqb6t__8 [Accessed 20 Jul. 2019]

Kings and
Generals (2018). Aztecs: Arrival of Cortes and the Conquistadors.
Available at: https://www.youtube.com/watch?v=suRAVIndO4Y [Accessed 21 Jul.
2019].

Sample, I.
(2004). Why is Mexico City sinking?. [online] The Guardian. Available at:
https://www.theguardian.com/science/2004/may/06/thisweekssciencequestions
[Accessed 20 Jul. 2019].


Tumbuhan Mempunyai Deria Pendengaran?

Tumbuhan adalah sejenis organisma berakar yang tidak
bergerak dan berupaya melakukan fotosistesis, iaitu menukarkan karbon dioksida
kepada oksigen dan melepaskannya ke atmosfera. Hal tumbuhan ini memang kita sedia
maklum akan kehadirannya yang mampu memberikan manfaat baik kepada hidupan di
Bumi.

Tumbuhan mempunyai mekanisma pertahanan seperti pokok
lada mengeluarkan asid apabila buahnya dilukai atau dimakan, pokok semalu
mempunyai deria sentuh dengan daunnya menguncup apabila disentuh, dan pokok
yang berupaya menjalar seperti pokok liana yang biasa kita lihat di hutan.

Tapi, apa yang uniknya tumbuhan ini adalah ‘mereka’
berupaya mendengar dan merespon suara yang hadir di sekelilingnya. Maksudnya
tumbuhan mempunyai ‘telinga’ macam kita? Ini yang kita perlu bongkarkan.

Mula-mula, kita pergi ke Kepulauan Salomon yang
terletak di Lautan Pasifik. Penduduk desa di sana mempunyai cara yang unik
untuk menebang pokok.

Apabila sebatang pokok yang bersaiz terlalu besar
untuk ditumbangkan menggunakan kapak, mereka akan membawa sekumpulan penduduk
yang khusus untuk melakukan upacara memaki. Mereka mengeluarkan kata-kata yang
kesat terhadap pokok tersebut dari pagi hingga petang selama 30 hari sehingga
pohon itu mati dan tumbang sendiri

Upacara ini berhasil kerana mereka percaya bahawa
dengan makian dan jeritan, ia mampu membunuh semangat pokok yang menetap di
pohon yang mereka sasarkan.

Tapi kepercayaan saja tidak cukup untuk membuktikan
pokok berupaya mendengar. Bagaimana dengan kajian sains?

Pada Februari 1966, Pengarah Backster School of Lie
Detection dari San Diego, California, Cleve Backster membina teori iaitu setiap
organisma atau benda hidup memiliki jiwa mereka. Dari teori ini beliau yakin
bahawa tumbuhan juga mempunyai sifat merasai psikologi dari manusia. Kemudian
beliau mencuba sebuah kajian bagi membuktikan teori ini.

Backster menggunakan alat poligraf bagi mengesan
sebarang perubahan apabila dia memberikan rangsangan kepada tumbuhan. Apabila
Backster berkata: Saya ingin memotong tanaman ini, tiba-tiba alat poligraf
bergerak-gerak, menandakan tumbuhan yang dikaji ‘mendengar’ kata-kata pengkaji
itu. Apabila berkata sebaliknya, tumbuhan itu menunjukkan reaksi yang aman,
mengikut bacaan poligraf seterusnya. Maka, Backster berjaya membuktikan teori
“setiap makhluk mempunyai jiwa”.

Poligraf dari kajian Backster adalah bukti
kukuh bahawa tumbuhan ‘terasa’ akan kata-kata yang mengancam.

Selepas kajian Backster mendapat liputan dunia sains,
para saintis kemudian meneruskan kajian aneh itu dan membuktikan sejauh mana
kebenarannya. Keputusannya? mereka menyangkal kajian Backster yang dianggap
sebagai mengarut. Mereka mengandaikan gerak balas tumbuhan dari poligraf
berkemungkinan berasal dari gangguan luaran dan ia tiada kaitan dengan emosi
tumbuhan itu. Tapi Backster tetap yakin bahawa kajiannya adalah benar.

Walau bagaimanapun, ramai saintis mempercayai apa yang
Backster buktikan. Saintis India bernama Jagadish Chandra Bose percaya tumbuhan
mempunyai deria pendengaran. Beliau melakukan penelitian simulasi tumbuhan
dengan mendedahkan lagu. Apabila Bose memasang muzik yang menyenangkan,
‘mereka’ tumbuh lebih cepat. Apabila didedahkan muzik yang keras, ‘mereka’
tumbuh perlahan.

Tambahan lagi, ahli fisiologi dari University of
Western Australia, Monica Gagliano melakukan kajian getaran suara terhadap
tumbuhan. Apabila benih jagung bercambah didedahkan dengan getaran suara
220-Hertz, benih itu mengeluarkan bunyi ‘klik’. Ini penemuan menarik kerana
tumbuhan tidak sekadar tumbuh lebih cepat, malah ia merespon dengan membalas
suara.

Maka, tumbuhan memiliki ‘sistem saraf’ tersendiri
dengan keupayaan mendengar, merasai sakit, dan memahami suara ia ‘dengar’.

RUJUKAN:

Becky O., Sound Garden: Can Plants Actually Talk and
Hear? Live Science. Retrieved 9 September 2019. https://www.livescience.com/27802-plants-trees-talk-with-so…

Justin F., The Man Who Talked to Plants: The Visionary Research of Cleve Backster. Conscious Lifestyle Magazine. Retrieved 9 September 2019. https://www.consciouslifestylemag.com/cleve-backster-resea…/

Rosminah B., Cacian Tumbangkan Pokok. Infiniti Online. Retrieved 9 September 2019. https://infinitionline.com.my/cacian-tumbangkan-pokok/


Saintis-Saintis Diseluruh Dunia Berganding Bahu Mencari Penawar Covid-19

Semalam (16 Mac 2020), lima organisasi besar iaitu Microsoft, Allen Institute for AI, The National Institute of Health’s National Library of Medicine, The Chan Zuckerberg Initiative dan Georgetown University’s Centre for Security and Emerging Technology telahpun bekerjasama bagi menubuhkan satu dataset yang besar, dengan tujuan untuk memudahkan kajian terhadap COVID-19 dibuat.

Dataset ini yang dilihat merupakan salah satu koleksi menyeluruh berkaitan dengan virus Corona, merupakan sebahagian daripada permintaan yang dibuat oleh bahagian Polisi Sains dan Teknologi White House, di mana dataset ini mengandungi hampir 29,000 artikel terkini berkenaan virus Corona.

Dataset yang diberi nama COVID Open Research Dataset (CORD-19) ini merupakan satu usaha bersama untuk menggalakkan kajian dengan bantuan kecerdasan buatan (artificial intelligence) dan pembelajaran mesin (machine learning). Berikut merupakan sumbangan setiap organisasi dalam membantu golongan penyelidik virus Corona –

Antara sumber utama makalah dan artikel adalah daripada pengkalan data daripada World Health Organization (WHO), selain PubMed yang merupakan salah satu pengkalan data sains kesihatan dari Amerika Syarikat, serta data dari Microsoft Academic, bioRxiv dan medRxiv. Data-data dan makalah ini semua boleh diakses dalam laman web ini.

Selain dari usaha CORD-19 ini, laman sesawang Kaggle, yang merupakan komuniti bagi penyelidik kecerdasan buatan yang dikendalikan oleh Google telahpun mengadakan perbincangan sesame mereka.

Antara soalan penting yang perlu mereka jawab adalah “Apa yang kita tahu tentang asal usul virus ini, genetiknya dan bagaimana cara ia berevolusi?” “Berapa banyak faktor risiko yang kita tahu?” serta soalan “Apakah kajian yang telahpun dibuat mengenai etika dan sains sosial yang perlu masyarakat patuhi sewaktu wabak ini berlaku?”.

CEO kepada Allen Institute for AI, Dr. Oren Etzioni berkata bahawa salah satu kelebihan memasukkan elemen kecerdasan buatan dalam kajian adalah kerana ia akan membantu saintis, ahli akademik dan ahli teknologi untuk mencari informasi yang betul dan sesuai dalam masa yang singkat, lebih-lebih lagi dengan lambakan kajian yang terhasil. Adalah amat sukar untuk membaca hampir 20,000 artikel dan memahamkan isi kandungan, maka bantuan kecerdasan buatan adalah amat baik.

Dapatan Terkini.

Kajian serta inisiatif yang dibuat oleh White House ini dilihat bakal membantu ramai saintis, terutamanya dalam bidang sains komputer, bagi membantu dalam menangani wabak virus Corona ini. Kajian terkini meliputi beberapa bidang dan subjek yang spesifik, antaranya:

Seperti yang kita tahu, virus Corona ini mula dijumpai di Wuhan, China, sebelum merebak ke seluruh China dan pelancong dari China membawa keluar wabak tersebut ke serata dunia. Maka salah satu kunci utama kajian adalah dalam mengkaji pergerakan pelancong dan kaitannya dengan pertambahan bilangan pesakit.

Salah satu kertas kajian ada menemukan suatu “hubungan” antara kawasan yang terkena wabak virus Corona dengan suhu dan altitiud. Menurut European Centre for Medium-Range Weather Forecasts ERA-Interim, kawasan yang paling banyak bilangan pesakit Corona adalah kawasan timur dan barat di sekitar latitude 30-50 darjah utara dengan cuaca yang agak sama, iaitu sekitar 5 hingga 11 darjah Celcius.

Menurut Dr. Joseph Fair, seorang ahli virologist, beliau mencadangkan yang virus Corona ini sebenarnya tiada kaitan dengan haba dan suhu, sebaliknya ia lebih kepada interaksi virus ini dengan cahaya matahari. Sekiranya virus ini terdedah dengan cahaya matahari yang tinggi, pancaran sinar Ultraungu (UV Ray) mungkin akan menghentikan tindakbalas virus berkenaan, jadi kita mungkin boleh menjangkakan bilangan kes berkurangan pada musim kering nanti. Namun begitu, Dr Fair menegaskan bahawa sains di sebalik virus Corona masih lagi tidak kukuh, dan pandangan beliau adalah bersandarkan kepada pengalaman beliau mengkaji virus Corona yang lain.

Satu lagi bidang kajian kritikal virus Corona adalah berkenaan dengan cara bagaimana virus Corona menyerang manusia. Menurut National Geographic, sekiranya dijangkiti virus Corona, organ pertama yang akan diserang adalah paru-paru, dengan tiga fasa kritikal: viral replication, immune hyper-reactivity dan kemusnahan pulmonary.

Pada hari-hari awal jangkitan, virus Corona akan mula menyerang sell dalam paru-paru kita. Sel tersebut terbahagi kepada dua, iaitu sel mucus (cecair semacam tahi hidung yang lembap) dan sel cilia.

Menurut Professor Matthiew Frieman, virus SARS sebelum ini menyerang sel cilia, dan ini mengakibatkan habuk, cecair dan debu yang masuk ke dalam paru-paru tidak mampu ditapis. Maklumlah, udara kita pun terdiri dari wap air kan? Mungkin kerana itu kajian-kajian awal virus Corona menunjukkan simptom seperti kesukaran bernafas.

Setelah fasa pertama bermula, badan kita akan bertindak dengan menghantar sel immune bagi melindungi sel dalam badan kita. Dalam kebanyakan kes di mana pesakit kembali sembuh, sel immune kita akan berjaya menghalang pembiakan virus Corona.

Namun ada juga situasi dimana sel immune kita, selain menyerang virus Corona, turut menyerang sel-sel sihat di sekitar paru-paru kita. “Dalam kes ini, kita mendapat lebih banyak kesan daripada sel kita sendiri berbanding virus tersebut”, terang Prof Frieman.

Untuk fasa ketiga, paru-paru terus menerima keroasakan daripada tindakbalas yang berlaku, menyebabkan ada kebarangkalian untuk berlakunya kegagalan sistem pernafasan.

Sekiranya tidak meninggal dunia sekalipun, mereka yang dilaporkan sembuh pada tahap ketiga berkemungkinan besar akan terkesan dengan kerosakan yang berlaku pada paru-paru mereka buat seumur hidup mereka. “Dalam kes yang serious, paru-paru anda memang sedang dibanjir virus dan sel immune, menyebabkan anda sukar bernafas”, tegas Prof Friemann.

Dalam kajian yang dilaporkan oleh South China Morning Post, saintis mendakwa monyet yang dijangkiti Covid-19 dan kemudiannya sembuh telahpun berjaya membina immunity dari penyakit tersebut. Hal ini mungkin besar dalam kajian mencari vaksin bagi virus Corona.

Namun begitu, melihat pula kepada statistik pesakit yang telah sembuh dari virus Corona, namun kemudian disahkan positif sekali lagi, membingungkan pengkaji dan menimbulkan keraguan dalam dapatan kes dari monyet tadi. Adakah manusia tidak mampu untuk membina immunity dari penyakit tersebut?

Kajian daripada China itu telahpun disiarkan dalam makalah bioRxiv dan masih menunggu Peer Review. Professor Qin Chuan dan pasukan beliau yang mengkaji monyet itu pada asalnya menjangkitkan monyet dengan virus Corona menunjukkan tanda demam tiga hari kemudian.

Mereka menunjukkan kurang selera makan, kesukaran bernafas dan hilang berat badan. Pada hari ke tujuh kajian, Qin membuka badan salah seekor monyet tersebut dan melihat keseluruhan tubuh monyet tersebut menunjukkan tanda dijangkiti virus Corona, dengan paru-paru mempunyai impak paling maksimum.

Monyet yang lain kemudiannya menunjukkan tanda semakin pulih, dan sebulan kemudian, mereka berjaya menunjukkan tanda negatif virus Corona. Setelah organ mereka menunjukkan tanda-tanda telahpun baik, mereka diberikan virus Corona melalui mulut. Saintis mendapati monyet-monyet terbabit hanya mengalami peningkatan dari suhu badan, dan tidak terkesan dengan serangan kedua tersebut.

Dalam hal ini, menurut pandangan Prof. Qin, sesetengah pesakit mungkin dibenarkan keluar terlalu cepat, atau dalam erti kata lain “False Negative”. Seorang lagi penyelidik dari China,

Professor Zhong Nanshan menyatakan bahawa mereka menjumpai antibody yang kuat dalam badan pesakit yang telah sembuh, bermakna pesakit tersebut tidak lagi boleh dijangkiti dengan penyakit tersebut sekali lagi.

RUJUKAN:

“Call to Action to the Tech Community on New Machine Readable COVID-19 Dataset.” – White House. https://www.whitehouse.gov/briefings-statements/call-action-tech-community-new-machine-readable-covid-19-dataset/

“To spur new AI tools to fight coronavirus, tech leaders launch open database of scientific articles.” – STAT.

“COVID-19 Open Research Dataset (CORD-19).” – https://pages.semanticscholar.org/coronavirus-research

“Global research on coronavirus disease (COVID-19).” – World Health Organization. https://www.who.int/emergencies/diseases/novel-coronavirus-2019/global-research-on-novel-coronavirus-2019-ncov

“Higher temperatures affect survival of new coronavirus, pathologist says.” – AccuWeather. https://www.accuweather.com/en/health-wellness/higher-temperatures-affect-survival-of-new-coronavirus-pathologist-says/700800

“Here’s what coronavirus does to the body.” – National Geographic. https://www.nationalgeographic.com/science/2020/02/here-is-what-coronavirus-does-to-the-body/

“Hopes for coronavirus vaccine rise after Chinese scientists find infected monkeys developed immunity.” – South China Morning Post. https://www.scmp.com/news/china/society/article/3075438/hopes-coronavirus-vaccine-rise-after-chinese-scientists-find


Perang Bola Sepak 1969

1969 menyaksikan peperangan meletus antara Honduras dan El Salvador. Biarpun ianya disebabkan kerana rentetan beberapa isu seperti perebutan kawasan sempadan, migrasi, tekanan ekonomi dan permasalahan sosial rentas sempadan antara kedua2 negara, ia seumpama bom jangka yang meletup sebaik sahaja selesai perlawanan “best of 3” antara keduanya.

Perlawanan pertama di Honduras menyaksikan kemenangan berpihak kepada tuan rumah dengan kemenangan 1-0. Perlawanan kedua pula bertempat di El Salvador menyaksikan provokasi oleh penyokong tuan rumah hingga memaksa pasukan Honduras tidak dapat tidur, dan diganggu dengan balingan telur, daging busuk dan kata2 caci maki serta pelbagai bentuk ugutan fizikal. Honduras ‘bernasib baik’ kerana kalah 3-0 menyaksikan El Salvador mendapat apa yang dihajati.

Perlawanan ketiga yang merupakan penentuan tempat di Piala Dunia Mexico 1970 dibuat di Mexico dibuat pada 27 Jun 1969. Honduras memutuskan pertalian diplomatik dengan jirannya, El Salvador. Ini berlaku selepas kedua2nya saling berbalas kata cacian dan hinaan bersama negara serumpun itu. Jambatan dibakar kerana percakapan yang sia2.

Segalanya bermula selepas kemenangan kontroversi 3-2 kepada El Salvador, melayakkan mereka mendapat tempat ke akhir Piala Dunia Mexico 1970, dimana pada 14 Julai 1969, El Salvador menceroboh kedaulatan Honduras dan melancarkan perang ke atas jirannya itu.

18 Julai 1969 (atau genap 100 jam peperangan menjadi lain untuk peperangan ini iaitu Perang 100 Jam) gencatan senjata keduanya dibuat, namun hanya pada 20 Julai, barulah perang antara mereka tamat. Dianggarkan sehingga lebih 2000 rakyat keduanya kehilangan nyawa, dengan 100,000 ribu orang lagi menjadi pelarian. Tentera El Salvador yang memiliki ketumbukan angkatan tentera yang lebih baik dari Honduras menarik keluar semua tenteranya dari wilayah yang diceroboh sekitar Ogos tahun yang sama, tetapi hanya selepas 11 tahun selepas itu, barulah perjanjian damai antara dua jiran sebangsa dan berkongsi bendera yang hampir serupa itu dimeterai.

Kedudukan FIFA meletakkan Honduras kedudukan nombor 86 dan El Salvador pada kedudukan 97.

Malaysia? terkini, pada 174 dunia.

Moralnya? Ada negara mungkin berasa berbaloi bergaduh dan berperang dek bola sepak. Untuk Malaysia dan semua isi2 negerinya yang berdaulat, ditambah melihat nombor ranking hingga tiga digit, mungkin tidak. (ranking tidak penting, tetapi ia indikator terbaik perbandingan 3 negara yang bertuhankan bolasepak ini)

Hakikat pahit yang perlu acapkali diingatkan, bola sepak kita kecil secara literal dan lebih mengecut lagi rohnya. Kita jadilah besar kembali walaupun dulu telah pernah bertakhta. Kita ada ‘higher calling’, iaitu menyelamatkan Malaysia dari kancah kehinaan bola sepak dunia. Mengembalikan kepupusan Harimau Malaya yang suatu ketika dahulu menggegarkan Asia, setidak-tidaknya.

Sejarah inilah yang perlu kita semat menjadikan setanggi semangat membakar jiwa jika tidak kita, anak2 kita nanti.

Berlawan bola, kita buat cara berlawan bola, jangan dalam berlawan bola, kita ajak orang bertumbuk pula. Mahu melawan cemburu dan ego? Kita tunjuk prestasi kita yang lebih hebat dari yang sudah kita dapat. Mana2 kelab atau negeri yang telah maju mendepani kelab atau negeri2 lain, teruskan usaha dan cipta lebih banyak kejayaan di luar sana. Didoakan semoga semua bangsa dan negeri berjaya dalam kancah bola sepak masing2, kejayaan anda, kejayaan Malaysia juga. InsyaAllah.

Bukan apa, kerana kita ada lebih banyak lagi perkara yang perlu digaduhi dan dilawan daripada bergaduh atau merajuk kerana bola sepak.

Lagipun, salah satu prinsip melawan, kita lawanlah satu2 dulu. Seperti bola sepak, satu pasukan melawan pasukan yang lain. Sebagaimana tidak pernah lagi kedengaran satu pasukan berlawan dengan banyak pasukan, belum pernah lagi negeri melawan negara, begitu juga sebaliknya.

Simon Kuper dalam bukunya Soccernomics ada menyatakan tentang perbandingan pengaruh kelab2 eropah dan kesetiaan kepada negara yang semakin dihimpit pengaruh materialistik;

“Kelab bukanlah satu perniagaan, ia adalah demokrasi kumpulan populis.”

Malah ketika beliau ditemubual mengenai kontroversi penulisannya serta dakwaan2 beliau tentang sisi gelap bola sepak;

“Bola sepak bukanlah setakat perniagaan semata2, ia juga adalah satu perniagaan yang buruk. Sesiapa yang yang menghabiskan banyak masa dengannya akan faham dan akhirnaya tahu bahawa sepertimana minyak adalah sebahagian dari perniagaan minyak, kebodohan juga adalah sebahagian dari unsur yang diniagakan di dalam bola sepak.”


Syeikh Al-Buti: Ulama Yang Disisihkan

Pada 10 March 2020, Mufti Wilayah Persekutuan YB Senator Datuk Seri Dr Zulkifli Mohd al-Bakri telah diangkat sebagai salah seorang menteri di dalam kabinet Perikatan Nasional (PN). Memegang jawatan sebagai Menteri di Jabatan Perdana Menteri (Hal Ehwal Agama), beliau dlihat sebagai seorang individu yang cukup sesuai untuk jawatan tersebut. Keilmuan, keperibadian, zuhud dan tawaduk beliau begitu disegani.

Bukan sahaja di Malaysia, bahkan para ulama’ dari luar negara turut memberikan ucapan tahniah atas lantikan yang cukup bermakna ini. Ianya boleh disifatkan sebagai satu sinar kehidupan yang besar kepada agama Islam di Malaysia.

Namun, ramai lupa di belakang sosok manusia yang hebat ini berkuburnya seorang alim yang mengadaikan nyawanya di kanca politik yang membusuk di Syria. Seorang alim dengan lemah lembutnya berusaha menghalang Arab Spring 2011 walaupun diludah dengan gelaran pengkhianat agama. Beliau ialah Syeikh Dr Muhammad Said Ramadan al-Buti.

Nama penuh beliau ialah Muhammad Said bin Ramadan bin Umar bin Murad al-Buti. Beliau lahir pada 1929M di perkampungan Jilika yang dikenali sebagai kawasan Butan, Turki. Lahir daripada zuriat yang mulia, Syeikh al-Buti mendapat pendidikan daripada ramai ilmuan dan institusi yang terulung diperingkat dunia.

Di antara ilmuan yang mengajar beliau ialah bapa beliau sendiri, Mulla Ramadan, Syeikh Hassan Habannakah, Syeikh Kuraiyim Rojih, Syeikh Mustafa al-Bugha dan Syeikh Wahbah al-Zuhaili. Bagi institusi pendidikan pula, beliau mendapat pendidikan di Maahad al-Mardini, Universiti al-Azhar dan beberapa tempat yang lain.

Beliau juga merupakan diantara ilmuan terulung dan tersenarai di antara 200 orang Islam berpengaruh di dunia pada tahun 2009. Keunggulan beliau diiktiraf sebagai di antara ilmuan terulung pada tahun itu selari dengan beberapa ilmuan dan pemimpin dunia yang lain.

Walaupun beliau dilihat sebagai ilmuan yang disanjung tinggi, sebaliknya yang berlaku pada kehidupan beliau. Keadaan di Syria yang disangkakan panas hingga ke petang, rupanya hujan di tengahari. Syria yang dilihat sebagai sebuah negara ilmu dan bersejarah di mata umat Islam sebenarnya melalui zaman-zaman perit daripada zaman penjajahan Perancis sehinggalah zaman Parti Baath memerintah.

Pergolakkan politik, rampasan kuasa, revolusi rakyat dan peperangan peringkat antarabangsa terus menerus berlaku tanpa henti. Ianya tidak berhenti setakat itu sahaja, perkembangan aliran-aliran selain Ahlu Sunnah Wal Jamaah terus berkembang tanpa dijemput.

Keberadaan mereka lebih mengeruhkan keadaan apabila aliran-aliran ini yang hanya bersifat perbezaan pandangan, beralih kepada kekerasan persenjataan. Antaranya gerakan Jihadi di dalam peristiwa Hammah pada tahun 1982. Mereka bertindak memerangi kerajaan atas alasan jihad kerana kepimpinan Syria ketika itu dilihat sebagai ‘Musuh Allah’. Aliran ini kembali semula pada tahun 2006 dengan nama baharu iaitu ‘Tentera Syam’.

Seperti yang dinyatakan, kehidupan beliau sebenarnya melalui zaman-zaman perit khusunya semasa pemerintahan Parti Baath. Syeikh al-Buti disifatkan ketika itu sebagai ‘pendukung Rejim’. Akhbar-akhbar antarabangsa telah melakukan serangan secara terancang dengan menyasarkan Syeikh al-Buti.

Media ini juga bertindak menggunakan beliau sebagai alat pembakar kemarahan rakyat Syria ketika itu dan berusaha memburukkan imej Islam dalam pelbagai cara. Antara media yang bertanggungjawab melakukan jenayah ini adalah al-Jazeerah, The Washington Post, The Times of Israel dan Al-Arabiyyah.

Mereka menggambarkan Syeikh al-Buti sebagai seorang manusia yang menggunakan agama dan ilmu untuk menghalalkan darahnya untuk ditumpahkan. Sekiranya dilihat semula kepada fatwa-fatwa beliau, Syeikh al-Buti dilihat menyokong kerajaan Rejim Basyar al-Assad. Namun, ramai yang tidak dapat melihat tindakan sebenar yang cuba dilakukan oleh beliau demi kebaikan bersama.

YB Dr Zulkifli Mohd al-Bakri yang merupakan antara murid Syeikh al-Buti dapat melihat usaha tersembunyi Syeikh al-Buti. Beliau menyatakan bahawa Syeikh al-Buti kemungkinan tersilap dalam mengeluarkan fatwa. Hal ini dapat dilihat apabila Syeikh al-Buti meminta agar sebuah negara Islam dapat dibina semula.

Isu Khuruj Minal Imam (Keluar Dari Kepimpinan) merupakan satu bencana kepada masyarakat. Selagi mana kalimah Syahadah terus menetap dibibir, ummat Islam perlulah berlapang dada dan menumpukan memerangan musuh Islam yang sebenar. Ini membuktikan bahawa Syeikh al-Buti hanya mahu keamanan sahaja di dalam negara Islam.

Sepanjang penghujung hayatnya, beliau terus menerus meminta ummat Islam di Syria untuk tertaubat dan minta keampunan kepada Allah atas kesalahan mereka. Beliau juga pernah menyampaikan kepada masyarakat berkenaan mimpi dan firasat beliau berkenaan peristiwa berdarah ini. Namun, apakan daya suaranya bagai air sungai yang mengalir. Saat ada dibiarkan, saat hilang dicari.

Selepas kematian beliau, penulis melihat segelintir masyarakat mula memahami erti perjuangan beliau. Perjuangan yang terpaksa memakan diri sendiri dan sebuah hasil yang tidak menjadi. Namun, usaha penyatuan itu yang menjadi tunjang kepada perjuangan Syeikh al-Buti.

Walaupun begitu, masih lagi terdapat beberapa inividu yang pihak tertentu yang terus menerus menyatakan bahawa beliau sebagai seorang pengkhianat agama. Nama beliau juga masih lagi dianggap busuk dan tidak sesuai dijadikan sebagai seorang idola.

Disebabkan itulah nama beliau dipandang sepi dan tidak dikenali majoriti masyarakat hari ini. Seharusnya kita perlu berlapang dada dalam pelbagai keadaan. Cuba untuk menerima persamaan di antara kita dan duduk di atas satu lantai yang sama. Semoga Allah mengampuni dan merahmati pemergian Syeikh al-Buti.

RUJUKAN:

Dr Zulkifli Mohammad al-Bakri, 2013, Syeikh Muhammad Said Ramadan al-Buti yang kukenali, Pustaka Cahaya Kasturi, Negeri Sembilan.

Bernama, 2020, Imam Besar Al-Azhar ucap tahniah kepada Zulkifli, Harian Metro. https://www.hmetro.com.my/mutakhir/2020/07/597065/imam-besar-al-azhar-ucap-tahniah-kepada-zulkifli [14 Julai 2020]

Mohd Rumaizuddin Ghazali, 2015, Ketokohan Muhammad Said Ramadan al-Buti Dalam Bidang Akidah dan Ketamadunan, Universiti Sains Islam Malaysia (USIM).

Prof John Esposito & Prof Ibrahim Kalin, 2009, The 500 Most Influential Muslims, The Royal Islamic Strategic Studies Centre.

Rohaniza Idris dan Muhammad Yusri Muzamir, 2020, Menteri, timbalan menteri angkat sumpah Senator, Berita Harian. https://www.bharian.com.my/berita/nasional/2020/03/663786/menteri-timbalan-menteri-angkat-sumpah-senator [14 Julai 2020]

File ini merupakan hasil penulisan artikel saya kepada pihak Patriots. Saya mengharapkan agara pihak Patriots sudi untuk menerbitkan artikel ini sebagai satu rujukan dan bacaan kepada masyarakat sekeliling.

Ini merupakan tulisan Shaikh Muhammad Afiq Bin Shaikh Sukor untuk The Patriots. Beliau merupakan pelajar Jurusan Sejarah di Fakulti Sains Sosial dan Kemanusiaan, UKM sesi 2019/2020.